नयका कलाकारन ला लकी रहल 2013 – Anjoria\nJan 4, 2014 भोजपुरी सिनेमा\nभोजपुरी सिनेमा इंडस्ट्री ला साल 2013 के अइसन साल का रूप में याद राखल जब दर्शक दिग्गज कलाकारन के फिलिमन के नकारत नयका कलाकारन के ले के बनावल बढ़िया फिलिमन के अधिका पसंद कइले.\nएह साल रिलीज “गंगा जमुना सरस्वती” से भोजपुरी फिल्म इडस्ट्री के ढेरहन उम्मीद रहुवे. एहमें रवि किशन, मनोज तिवारी, दिनेश लाल यादव निरूहुआ, रानी चटर्जी, रिंकू घोष आ पाखी हेगड़े जइसन बड़का सितारा रहले. बावजूद एकरा फिलिम टिकट खिड़की पर मुँहकुरिए भहरा गइल.\nसाल 2013 में रिलीज भोजपुरी फिलिमन प नजर डलला से लउकल कि अभिनेता के रूप मे खेसारी लाल यादव आ अभिनेत्री में रानी चटर्जी नंबर वन पर बनल रहली. खेसारी लाल यादव के फिलिम “हवा मे उड़ता जाये लाल दुपट्टा मलमल का” औसत व्यापार कइलसि आ “सपूत” हिट साबित भइल. खेसारी लाल के “प्यार झुकता नही” साल के सबले कामयाब फिलिमन में शुमार भइल. इनकरे “बलमा बिहार वाला”, “संसार”, आ “छपरा एक्सप्रेस” टिकट खिड़की पर ठीक.ठाक रहली स.\nभोजपुरी सिनेमा के जुबली कुमार दिनेश लाल .निरूहुआ एहु साल सगरी अभिनेतन प भारी पडले आ एक के बाद एक हिट देके आपन वर्चस्व बनवले रखलन. निरहुआ के एह साल रिलीज फिलिमन में “दिलेर” सुपरहिट रहल आ “वर्दी वाला गुंडा”, “रखवाला”, आ “बीबी नंबर वन” औसत रहली स. “गंगा जमुना सरस्वती” आ “दूल्हे राजा” के दर्शक नकार दिहले.\nनिरूहुआ. के बाद कामयाब हीरो का कतार में रहले पवन सिंह, विराज भट्ट, आ राकेश मिश्रा. एह साल भोजपुरी फिलिमन के पहचान दिआवे वाला सुपर स्टार रवि किशन आ मनोज तिवारी के फिलिमन के सफलता ना मिल पावल. मनोज तिवारी ला इ साल कुछउ खास ना रहल. रविकिशन भोजपुरी का बजाय हिंदी सिनेमा में अधिका लउकले. रविकिशन के “धुरंधर” के औसत सफलता मिलल.\nअभिनेता पवन सिंह खातिर साल 2013 ठीके.ठाक रहल. पवन के “जिद्दी आशिक” टिकट खिड़की पर शानदार कमाई कइलसि. धर्मेन्द्र का रहला का बावजूद “देश परेदस” भहरा गइल.\nभोजपुरी एक्शन किंग विराज भट्ट के फिलिमो के दर्शक एह साल खूब पसंद कइले. विराज के “तू ही तो मेरी जान है राधा” एह साल के कामयाब फिलिमन में शामिल रहल. “इ कइसन प्रथा” आ “कसम वर्दी की” फिलिमो हिट भइली स.\nविनय आनंद के “खूनी दंगल” एह साल के कामयाब फिलिमन में रहल.\nरानी चटर्जी एहू साल भोजपुरी सिनेमा के रानी बनल रहली. इनकर आ नया अभिनेता राकेश मिश्रा के जोड़ी वाली फिलिम “प्रेम दीवानी” बहुते पसंद कइल गइल आ इ एह साल के सबले अधिका कमाई करे वाली फिलिम बनल. “गंगा जमुना सरस्वती” छोड़ एह साल रानी के सगरी फिलिम निकहा कमाई कइली सँ.\nभोजपुरी सिनेमा के माधुरी दीक्षित कहाए वाली रिकू घोष एह साल कवनो कमाल ना देखा पवली. अंजना सिंह आ मोनालिसा एह साल के कामयाब अभिनेत्रियन मे शामिल रहली.\nभोजपुरी सिनेमा के गरम लिट्टी मोनालिसा के जलवा साल 2013 मे बरकरार रहल. एह साल मोनालिसा के “जिद्दी आशिक” उनका करियर के सबले बड़हन हिट साबित भइल.\nस्मृति सिन्हा, अक्षरा सिंह, आ पाखी हेगड़े के नामो एह साल के कामयाब अभिनेत्रियो मे शामिल रहल. खलनायकन मे संजय पांडे आ आइटम गर्ल मे सीमा सिंह बाजी मरली.\n(प्रेम रमेश, वार्ता)\n(३ जनवरी २०१४)


जापान में भयंकर तबाही से पूरा दुनिया दुखी – टटका खबर\nजापान में भयंकर तबाही से पूरा दुनिया दुखी\nपिछला सौ बरीस में अतना दुखदायी सुनामी ना आइल रहे जतना शुक ११ मार्च के जापान में आइल. अनेसा त पहिलही से रहे आ अबहियो बा कि एगो बड़हन तबाही अगिला पचास साल का पहिले कहियो आ सकेला जब जापान के दसियो लाख आबादी खतम हो सकेले. शुक के दिने जापान के सेनदई, Sendai, शहर का समुद्र किनारे आइल सुनामी से सैकड़ो लोग के जान चलि गइल बा, हजारो लोग बेघर हो गइल बा आ लाखो लोग जहें तहें फंसल घेराइल बा. सरकार के निर्देश बा कि लोग अपना कामे का जगहा का पास कवनो सुरक्षित जगह देख के रुक जाव. घरे जाये के कोशिश ना करे काहे कि यातायात आ संचार व्यवस्था एकदमे बिगड़ गइल बा. सभका से निहोरा बा कि फोन भा मोबाइल के इस्तेमाल तबे करे जब बहुत जरुरी होखे.\nजापान सरकार देश में आपातकाल के घोषणा कर दिहले बिया. सेनदई का लगे एगो पेट्रोकेमिकल संस्थान में भयंकर विस्फोट होखे के खबर बा. फुकूशीमा के परमाणु प्रतिष्ठान का दू किलोमीटर के दायरा में रहे वाला लोग के इलाका खाली कर देबे के कहल गइल बा. एगो न्यूक्लियर प्लांट के ठंढा राखे वाला संयत्र में खराबी आ गइल बा. हालांकि अबले कवनो तरह के विकिरण होखे के खबर नइखे.प्रधानमंत्री नाओतो कान कहले बाड़न कि लोग शान्त रहे आ धीरज बनवले राखे. वइसहूं आदमी पर जब विपत्ति आवे त धीरज बनवले राखे के चाहीं. एहसे दिमाग ठीक से कम कर पाई आ समस्या के समाधान के कवनो ना कवनो राह जरुर निकल आई.\nभूकंप का बाद आइल समुद्री तूफान में एगो पानी के जहाज बह गइल बा आ एगो रेल गाड़ी के पता नइखे चलत कि कहाँ बिया. भूकंप के तीव्रता रिचर्स स्केल पर ८.९ नापल गइल बा जवन भयंकर मानल जाला. समुद्री तूफान का रेला में पूरा के पूरा शहर दह बह जायेके खबर बा. करीब पचास देश में सुनामी आवे के चेतावनी दिहल गइल बा. फिलिपीन्स पर लहर के आतंक शुरुओ हो गइल बा.हवाई का दक्खिन समुद्री किनार पर छह फुट ऊँच लहर चोट दे रहल बा.इहो अनेसा जतावल गइल बा कि सुनामी न्यूजीलैण्ड का तरफ तेजी से बढ़ रहल बा.\nस्थानीय समय का मुताबिक जब दुपहरिया पौने तीन बजे का समय ८.९ तीव्रता वाला भूकंप आइल त टोकियो रेलवे स्टेशन पर खड़ा लोग एक दोसरा के पकड़ लिहल कि सुरक्षा बुझाव. भूकंप से जमीन तेजी से हिलत रहुवे. तुरते सगरी कार्यालय आ स्कूलन के ब्द कर दिहल गइल. जापान में भूकंप हमेशा आवत रहेला बाकिर शुक का दिने आइल भूकंप गजब के विनाशकारी रहल.\nएने भारत सरकार के कहना बा कि भारत का किनार पर कवनो तरह के अनेसा नइखे. भारत सरकार एह सुनामी में तबाह लोगन खातिर दुख जतवले बिया आ जापान के हर तरह के सहायता देबे के संकल्प जतवले बिया. बस कहला के देर बा.\nएह भयंकर तबाही के खबर सुन के करेजा मुँह में आ गइल बा. बुझात नइखे कि आपन दुख कइसे बतावल जाव. का भगवान तोहरा सृष्टि में इहे सबकुछ होखी ?\n«« ना देबे वाला जानत बा ना लेबे वाला\nबीएचयू के दीक्षान्त समारोह »»


देश पर बेसी खतरा हिन्दूवादियन से बा, कहलें राहुल गाँधी – Anjoria\nदेश पर बेसी खतरा हिन्दूवादियन से बा, कहलें राहुल गाँधी\nDec 17, 2010 राहुल गाँधी, लश्करे तोएबा, हिन्दूवादियन\nकांग्रेस के युवराज आ ओह लोग का हिसाब से देश के भावी प्रधानमंत्री राहुल गाँधी के कहना बा कि देश के बेसी खतरा हिन्दूवादियन से बा. उनुका राय में हिन्दुवादी लश्करो से खराब हउवें. दिग्विजय सिंह त ई बाति पहिलहीं से कहत आवत बाड़न बाकिर उनुका राय के कांग्रेसी उनुकर व्यक्तिगत राय कहि के आपन जान छोड़ा लेबेलें. बाकिर राहुल गाँधी का राय के का कहल जाव, से कांग्रेसियन के बुझात नइखे आ आलाकमान अपना प्रवक्ता लोगन के हिदायत दे दिहले बा कि एह मसला पर कुछ जन बोले लोग. राहुल आपन राय अमेरिका के राजदूत टिमोथी रोमर से बातचीत का दौरान बतवले रहलें. मौका रहुवे प्रधानमंत्री मनमोहन सिंह के दिहल भोज. टिमोथी जब लश्करे तोएबा के गतिविधियन का बारे में पुछलें त राहुल के जबाब रहे कि ओहु ले बड़ खतरा ओह लोग से बा जे पाकिस्तान भा इस्लामी समूहन के आतंकी हमला का खिलाफ उत्तेजित हो जालें. राहुल के बेसी चिन्ता एह हिन्दूवादियन से बा लश्करे से नइखे जवना के खुद राहुल का राय में देश के कुछ मुसलमान समर्थन देबेलें. कांग्रेस एह खुलासा के कवनो साजिश के परिणाम बतावत बिया बाकिर राहुल चुप्पी सधले बाड़न जे बता सकेलें कि बाति सही बा कि गलत. अमेरिका के विदेशो विभाग एह खुलासा पर कुछ बोलत नइखे.\nभ्रष्टाचार सबले बड़ समस्या बाकिर कुछ निदानो त होखो


डाँसिंग गर्ल सीमा सिंह – Anjoria\nकहल जाला कि रउरा बिना रील के भोजपुरी फिल्म बना सकीले बाकिर सीमा सिंह के आयटम डांस डलले बिना ना. सीमा सिंह के लोकप्रियता के आलम ई बा कि ऊ रोजे एगो दू गो आयटम डाँस के शूटिंग करावत रहेली. फिल्म के शूटिंग भले यूपी बिहार में हो जाव, सीमा सिंह के आयटम डांस हमेशा मुंबई में करावल जाला काहे कि कवनो निर्देशक ना चाहे कि सीमा सिंह के कवनो तरह के परेशानी होखे. आखिर सीमा सिंह का डांस पर सगरी भोजपुरी दर्शक नाचेले आ अगर निर्मातो निर्देशक नाचे लागल बाड़े त का अचरज ! हालही में सीमा सिंह पाँच गो फिल्म खातिर साइन कइल गइली. फिल्म हउवें सँ केडी निर्देशित “चिंगारी”, विनय आनन्द का साथे “बंधनमुक्त”, “ठुमके वाली”, अजय दीक्षित का साथे “बागी”, आ रविकिशन का साथे “केहू हमसे जीत ना पाई”.\nDancing Doll Seema Singh


RJD MLC Rambali Singh praised Yogi Adityanath Earlier Lalu Yadav praised Atal Bihari Vajpayee Bhojpuri Bhojpuri Spl: राजद के मुंह से कबो योगी जी के बड़ाई तs कबो बाजपेयी जी के बड़ाई– News18 Hindi\nBhojpuri Spl: राजद के मुंह से कबो योगी जी के बड़ाई तs कबो बाजपेयी जी के बड़ाई\nराजद एमएलसी रामबली सिंह काल्ह तs कमाल कर देले. बिधानपरिषद में जोगी आदित्यनाथ के दिल खोल के बढ़ाई कइले. लेकिन इ पहिला मामला ना ह, एकरा पहिले एकबार लालूजी खुद बाजपेयी जी के तारीफ कइले रहन.\nLast Updated : March 01, 2021, 15:45 IST\nप्रखंड किसान सलाहकार समिति के आज बैठक रहे. महीना में दू बेर होत रहे. बैठक में किसान के अमदनी बढ़ावे खातिर खेती अउर पशुपालन पs चर्चा भइल. हाकिम लोग किसान लोगन के ट्रेनिंग खातिर बहरी भेजे के जानकारी देले. गौपालन खातिर करनाल अउर पियाज के खेती खातिर नासिक भेजे के बात तय भइल. बैठक खतम भइल तs राजद किसान प्रकोष्ठ के भाई रामानुज अउर भाजपा किसान मोर्चा के जमुना राय बतियावत बहरी निकल लोग. जमुना राय कहले, राजद एमएलसी रामबली सिंह काल्ह तs कमाल कर देले. बिधानपरिषद में जोगी आदित्यनाथ के दिल खोल के बढ़ाई कइले. भाई रामानुज हंस के कहले, ई तs राजनीत खातिर निमन बात नू बा. अइसे ई कवनो नाया बात नइखे. तहरा ईयाद होई कि जब लालूजी खुद बाजपेयी जी के तारीफ कइले रहन. दूना जाना के मोटरसैकिल असरफी लाल के दोकान पs लागल रहे. बीज भंडार के मालिक असरफी लाल उनका लोग के देख कहले,आईं बइठीं सभे.\nराजद के मुंह से जोगी आदित्यनाथ के बड़ाई\nअसरफी लाल के दोकान पs रामानुज अउर जमुना राय बइठले. असरफी लाल पूछले, के केकर बड़ाई करत बा ? जमुना राय कहले, राजद के लोग अगर भाजपा नेता के बड़ाई करिंहें तs अचरज होइबे नू करी. राजद एमएलसी रामबली सिंह विधान परिषद में कोरोना काल में भइल दिक्कत के चर्चा करत रहन. एही बीच ऊ कहले कि उत्तर प्रदेश के मुख्यमंत्री जोगी आदित्यनाथ बिहार के मजदूर लोगन के बहुत मदद कइले रहन. जब कि बिहार के मुख्यमंत्री मजदूर लोगन के बिहार आवे पs रोक लगा देले रहन. अगर जोगी जी बढ़िया काम कर रहल बाड़े तs उनकर बड़ाई करे में का दिक्कत बा.\nई बड़ाई हs कि सिकाइत ?\nअसरफी लाल के हंसी-ठिठोली के आदत रहे. ऊ हंस के कहले, रउओ गजब कइले बानी जमुना बाबू, ई बड़ाई भइल ? अरे ई तs रामबली सिंह घुमा के चउका मरले बाड़े. जोगी जी के बढ़ाई करे में तs ऊ नीतीश जी के लपेट लेले. ई तs झंझट लगावे वला बात हो गइल. एक संघतिया निमन, एक संघतिया बाउर. एकर का मतलब भइल. तब जमुना राय कहले, ई हंसी-मजाक के बात नइखे. एकर अहमियत समझीं सभे. अच्छा, असरफी भाई, ई बतावs कि रामबली सिंह प्रधानमंत्री नरेनदर मोदी के बड़ाई काहे कइले ? नीति आयोग के बैठक में नरेनदर मोदी बिहार के सीडी रेशिय़ो (बैंक में कतना पइसा बा अउर ओतर केतना परतिशत कर्जा दिहल गइल) के ठीक करे के बात कहले रहन. आरबीआइ के मोताबिक सीडी रेशियो कम से कम 60 परतिशत होखे के चाहीं. अब राजद नेता रामबली सिंह एकर बड़ाई कइले. ई तs उनकर बड़प्पन कहल जाई.\nलालू जी के चर्चित ट्वीट\nजमुना राय के बात सुन के भाई रामानुज हंसे लगले. चलs जमुना भइया ! कम से कम एक बात पs राजद अउर भाजपा में अपनापन भइल. अरे, एकरा पहिले लालू जी भी बाजपेयी जी के बड़ाई कइले रहन. काल्ह विधानसभा में तेजस्वी जादव कहले रहन, हमार माई (राबड़ी देवी) अंचरा पसार के बिहार के बिसेस दर्जा के मांग कइले रही लेकिन नीतीश जी कैंसिल करा देले रहन. ई बात के बिस्तार से समझे खातिर तीन साल पीछा देखे के पड़ी. लालू जी9मार्च 2018 के एगो ट्वीट कइले रहन. एकर बहुत चरचा भइल रहे.\nजब लालू जी कइले बाजपेयी जी गुनगान\nलालू जी लिखले रहन, “2003 में आदरणीय प्रधानमंत्री वाजपेयी जी पटना आइल रहीं. मुख्यमंत्री राबड़ी देवी उनका सामने बिहार के बिसेस दर्जा के देवे के मांग उठवली. एकरा खातिर बाजिब तथ्य राखल गइल. बाजपेयी जी राजी हो गइल रहन. काहे से कि ऊ बिहार के बंटवारा (2000) होखे से दिक्कत के बात समझतs रहन. लेकिन जब बाजपेयी जी दिल्ली लौटे खातिर एयरपोर्ट जाए लगले तs ओही कार में नीतीश कुमार बइठ गइले. नीतीश कुमार बाजपेयी जी से कहले, अगर रउआ अबहीं राबड़ी देवी के सरकार रहत बिसेस दर्जा दे देब तs हमार राजनीति चउपट हो जाई. हमार तs कबो सरकारे ना बनी. नीतीश कुमार के ई सोंच के चलते ही बिहार के बिसेस दर्जा ना मिलल. ”\nभाजपा-जदयू में अलगाव करावे के दांव\nभाई रामानुज के बात सुन के असरफी लाल, जमुना राय के मुंह देखे लगले. जब केहू कुछ ना बोलल तs कहले, ई त हद बा ! राजद जब भाजपा नेता के गुनगान करे ला तब ऊ नीतीश कुमार के सिकाइते करे ला. देख लs लालू जी कइसे बाजपेयी जी के परसंसा कइले. रामबली सिंह भी इहे काम कइले. एकर मतलब का भइल ? राजद के मन में नीतीश जी खातिर बहुत खुन्नस बा. लालू जी होखस भा तेजस्वी, हरमेसा नीतीशे जी के टारगेट कइल जाला. जब ना तब भाजपा के नीतीश जी के खिलाफ भड़कावे के दांव भी मारल जाला.\nबजट कम-बेसी के सवाल\nकाल्हे बिधानसभा में तेजस्वी बजट के बहाने भाजपा अउर जदयू में लड़ाई लगावे के कोसिस कइले. तेजस्वी के कहनाम रहे कि जदयू मंत्री लोग के विभाग के बजट, भाजपा के मंत्री लोगन से दोगिना बेसी बा. राजद इहे फेर में बा कि कइसहूं भाजपा-जदयू में तकरार हो जाव. अइसन करे के कारण भी. अगर राजद खातिर सत्ता आज सपना भइल बा तs एकर कारण नीतीश कुमार ही बाड़े. अकेले भाजपा राजद के किला ना ढाह सकत रहे. असरफी लाल आगा आगा कुछ कहले चाहत रहन कि दोकान पs एगो गंहकी पहुंच गइल. एकरा बाद भाई रामानु अउर जमुना राय मोटरसैकिल एस्टाट करे लागल लोग. (लेखक अशोक कुमार शर्मा वरिष्ठ स्तंभकार हैं.)\nAtal Bihari Vajpayee Bhojpuri Bhojpuri News Lalu Prasad Yadav Lalu Yadav UP yogi adityanath बिहार


मशरक – टटका खबर\nजहर खा के आत्महत्या\nमशरक इलाका के कर्णकुदरिया गांव के स्व. रामा सिंह के बेटा प्रमोद कुमार सिंह जहर खा के जान दे दिहलसि. बतावल जात बा कि मृतक का उपर बहुते कर्जा हो गइल रहुवे आ ओकरा के सधाव का बाहर हो गइल रहल. एही चलते ऊ जान दे दिहलसि. ओकर लाश सोमार का दिने सेरूकाहां चंवर में\nमशरक में अपराधी मुन्ना सिंह गिरफ्तार\nमशरक पुलिसशुक का दिने देवरिया बाजार से अपराधी मुन्ना सिंह के असलहा का साथे गिरफ्तार कर लिहलसि. मुन्ना पर कई जिलन में मुकदमा दर्ज बा. ओकरा लगे से असलहा आ एगो चोरावल मोटरसाइकिलो बरामद भइल.


मुंबई में तहलका मचवलसि दामिनी – Anjoria\nजून 26, 2010 दामिनी, रानी चटर्जी\nबिहार में सफलता के इतिहास बनावे वाली आ निर्माता डा॰सुनील के चर्चित भोजपुरी फिल्म दामिनी मुंबईओ में गजब के शुरुआत करवले बिया. पहिला बेर कवनो भोजपुरी फिल्म मुबंई का बीस गो सिनेमा हाल में एक साथे रिलीझ कइल गइल.\n२५ तारीख के मुंबई में रिलीज से पहिले अँधेरी का फेम एड लैब में भोजपुरी सिनेमा के दिग्गजन के ई फिल्म देखावल गइल त सबकेहू एकर तारीफ कइलसि. फिल्म में रानी चटर्जी दामिनी नाम के एगो घरेलू महिला दामिनी के किरदार कइले बाड़ी जवना पर गाँव के दबंग शाहबाज खान के वासना भरल निगाह बा. ऊ दामिनी के पति (विनय आनन्द) के मरवा देत बा आ दामिनी पर तरह तरह के अत्याचार करत बा. दामिनी किरिया खा लेत बिया कि अपना साथे भइल हर अत्याचार के ऊ बदला ले के रही आ एह काम में ओकर साथ देत बाड़े विराज भट्ट.\nप्रेम आ बदला पर आधारित एह फिल्म के संगीतो बहुते बढ़िया बा. निर्देशन मनोज नारायण आ शानू के बा जबकि गीत संगीत श्याम देहाती के.


टटका खबर, मंगल, २८ फरवरी २०१२ – टटका खबर\nTatkaKhabar उत्तर प्रदेश खेल देश-दुनिया बिहार व्यापार\nटटका खबर, मंगल, २८ फरवरी २०१२\nमुख्यमंत्री नीतीश कुमार आजु विधानसभा में कहलन कि राज्य में इंद्रधनुषी कृषि क्रांति खातिर एक अप्रेल से कृषि रोड मैप लागू कइल जाई. मकसद बा कि हर हिंदुस्तानी का थरिया में कम से कम एगो बिहारी व्यंजन जरूर होखे.\nविधानसभा में आजु सरकार भरोसा दिहलसि कि महिला मास्टरनी लोग के पदस्थापना ओह लोग का गृह जिला का अगले बगल कइल जाई.\nभठियरपन आ आमदनी से बेसी के संपति राखे का आरोप में डीएफओ भोला प्रसाद सिंह के करोड़ो रुपिया के चल अचल संपति के जब्त कर लिहल गइल. एहमें फुलवारी शरीफ में उनुकर कोठी समेत दस जगहा के संपति शामिल बा.\nबिहार में प्रेस के आजादी पर बंदिश लगावे के आरोप के जाँच खातिर भारतीय प्रेस परिषद एगो समिति बनवले बिया जवना के अध्यक्ष वरिष्ठ पत्रकार राजीव रंजन नाग के बनावल गइल बा. ई जानकारी न्यायमूर्ति काटजू अपना बयान में दिहले बाड़न.\nसिवान के हकमा गांव के मदन यादव के जाली नोट आ गैरकानूनी असलहा का साथे गिरफ्तार कर लिहल गइल बा. सोमार के रात जीबी नगर थाना इलाका में जाली नोट छापे वाला मशीन का साथे भरतपुरा गांव में अरूण राम के घर से अरूण राम समेत चार जने के गिरफ्तार कइल रहे. तिन करोड़ रुपिया के छापल नोटो जब्त कर लिहल गइल.\nछठा दौर के मतदान में आजु साठ फीसदी से बेसी मतदान के खबर बा. हर जगहा शान्ति से मतदान भइल. सहारनपुर आ मथुरा में चौंसठ फीसदी से बेसी लोग मतदान कइल. अबकी के मतदान फीसदी रिकार्ड रहल. अब आखिरी दौर के मतदान तीन मार्च के पड़े वाला बा आ सभकर ध्यान अब ओही इलाका में लागल बा.एह दौर में पश्चिमी यूपी आ तराई वाला इलाका के दस गो जिला के साठ सीट खातिर मतदान करावल जाई.\nसोनभद्र जिला के ओबरा इलाका के बिल्ली मारकुण्डी खनन इलाका में एगो चट्टान घसकला का चलते बिजली के टावर गिर गइल आ ओकरा से दबा के लगभग एक दर्जन लोग के जान चलि गइल. घटना सोमार रात करीब आठ बजे भइल.\nजौनपुर के सराय ख्वाजा इलाका के लपरी गाँव का लगे सोमार के देर रात एगो बस पलट गइल जवना से छह लोग के जान चलि गइल. ई लोग सुल्तानपुर जिला के उदयपुर सरवारी गाँव के रहल आ दर्शन खातिर विंध्याचल धाम गइल रहे.\nएनआरएचएम घोटाला में नाहियो त पचास गो मुख्य चिकित्साधिकारी सीबीआई का जाँच में घोटाला में सनाइल मिलल बाड़े. अबही सवा सौ अउरियो सीएमओ के फँसे के अनेसा बतलावत जात बा.\nश्री श्री रविशंकर अपना जन जागरण यात्रा के दुसरका दौर के शुरूआत पन्द्रह मार्च के बलिया से करीहें जवना खातिर उनुकर चेला चाटी लोग कई दिन से बलिया मे डेरा डाल दिहले बा..\nबलिया में जगदीशपुर में एगो कूड़ादान में एगो जिन्दा बच्ची फेंकल मिलल. बच्ची के पोसे खातिर एगो लिट्टी बेचे वाली महिला के सँउप दिहलसि पुलिस. एह कूड़ेदान में पहिलहू कई बेर नवजात शिशुवन के लाश मिल चुकल बा.\nगोवा विधानसभा के ४० सीटन के चुनाव खातिर प्रचार के काम जोर ध लिहले बा. गोवा में तीन मार्च के मतदान होखे वाला बा. सगरी सीटन पर बहुकोणीय मुकाबला बा.\nकेरल उच्च न्यायालय इटली के जहाज एनरिका लैक्सी के मालिकन के तीन करोड़ रूपिया के बैंक गारंटी जमा कइला का बाद जहाज छोड़े के आदेश दे दिहलसि.\nनॉर्वे के बाल-कल्याण सेवा ओहिजा के प्रवासी भारतीय दम्पत्ति अनुरूप आ सागरिका भट्टाचार्य के लड़िकन के ओकनी के चाचा के सँउपे के फैसला कइले बा जेहसे कि ओकनी के भारत ले आइल जा सके. एह बचवन के नार्वे के बाल कल्याण सेवा पिछला साल जबरिया अपना कब्जा में ले लिहले रहुवे कि ओकनी के महतारी बाप ओकनी के बढ़िया से परवरिश नइखन करत.\nकुडनकुलम परमाणु परियोजना के विरोध करे वाला एनजीओ पर सरकारी शिकंजा कसा गइल बा. एह लोग का खिलाफ तरह तरह के मुकदमा दर्ज करावल गइल बा आ बैंक खाता से लेनदेन रोक दिहल गइल बा.\nमध्य प्रदेश के भोपाल में आर टी आई कार्यकर्ता शहला मसूद के हत्या का मामिला में सीबीआई एगो इंटीरियर डिजाइनर जाहिदा परवेज के गिरफ्तार कर लिहले बिया.\nकांग्रेस अध्यक्षा सोनिया गांधी अपना बेमारी के इलाज खातिर फेरु विदेश चल गइली. चार पाँच दिन लागी उनुका लवटे में.\nसुप्रीम कोर्ट में आजु केन्द्र फेर आपन रुख पलटत कहलस कि समलैंगिक संबंध के अपराध का श्रेणी से हटावे में कवनो गलती नइखे. दिल्ली उच्च न्यायालय साल २००९ में अपना फैसला में कहले रहुवे कि समलैंगिक संबंध कवनो अपराध ना हवे.\nजम्मू-कश्मीर में आजुओ प्राइवेट मीडिया विधानसभा अउर विधान परिषद के कार्यवाही के बहिष्कार कइलसि. जबकि स्पीकर के कहना बा कि ऊ अइसन कुछुवो नइखन बोलल जवना से मीडिया के दुख चहुँपल होखे बाकिर ऊ लोग खुद वहिष्कार कइले बा त खुदे वहिष्कार वापिस ले के आइयो सकेला.\nपाकिस्तान में आज एगो बस पर फायरिंग का चलते नाहियो त डेढ़ दर्जन लोग के जान चल गइल. अनेके लोग घवाहिलो भइल बा.\nपाकिस्तान का सुप्रीम कोर्ट में प्रधानमंत्री युसूफ रज गिलानी का खिलाफ कोर्ट के बेइज्जति करे के मामिला के सुनवाई सात मार्च ले रोक दिहल गइल बा.\nसंयुक्त राष्ट्र अफगानिस्तान से अपना कर्मचारियन के हटावे लागल बा.\nसीबीएसई के बोर्ड परीक्षा पहली मार्च से शुरू होखे जात बा. दसवी के परीक्षा पेंटिग का इम्तिहान से आ बारहवीं के अंग्रेजी पेपर से होखी. दसवीं के परीक्षा छब्बीस मार्च ले आ बारहवीं के परीक्षा सोलह मार्च के खतम होखी. राज्य में सीबीएसई के दसवीं परीक्षा में ६३८ स्कूल आ बारहवीं के परीक्षा में ३७८ स्कूल के विद्यार्थी शामिल होखीहें.\nदेरी से फार्म जमा होखला का चलते बलिया गाजीपुर जिलन के नाहियो त पन्द्रह हजार विद्यार्थी यूपी बोर्ड परीक्षा ना दे पइहें. अब ओह स्कूलन के पदाधिकारी दउड़धूप में लागल बाड़े कि केहु तरह शासनादेश ले लिहल जाव आ एह विद्यार्थियन के इम्तिहान देबे दिहल जाव. एह बीच बोर्ड आपन तइयारी पूरा करे में लागल बावे.\nहोबार्ट में आजु तिकोनिया एकदिना क्रिकेट प्रतियोगिता में भारत विराट कोहली के सैकड़ा का बदौलत श्रीलंका के सात विकेट से हरा दिहलसि आ बोनस प्वायंट ले लिहलसि. बाकिर भारत फाइनल में चहुपी कि ना एकर फैसला श्रीलंका आ आस्ट्रेलिया का मैच का बादे तय हो पाई.\nदेश भर के मजदूर आजु अपना माँग का सिलसिला में भारत बंद के गोहार लगवले रहले जवना के मिलल जुलल असर देखे के मिलल. सबले खास बाति ई रहे कि आजु के हड़ताल के समर्थन में कांग्रेस, भाजपा, आ वाम दल के मजदूर संगठन एक साथ मिल के हड़ताल करवले.\nवित्तमंत्री प्रणब मुखर्जी कच्चा तेल के दाम बढ़े पर चिंता जतवले बाड़न. हो सकेला कि एह चलते देश में पेट्रोल आ डीजल के दाम बढ़ावे के पड़ जाव.\nचार सत्र से चलल आवत गिरावट के रूख पलटत आजु मुबंई शेयर बाजार के सूचकांक २८५अंक चढ़ के बंद भइल. डालर का मुकाबले रूपिया १४ पैसे मजबूत भईल आ सोना के दाम में मामूली बढ़त दर्ज भइल.\nटटका खबर, सोमार, २७ फरवरी २०१२\nटटका खबर, बुध, २९ फरवरी २०१२


अइसन खाली भारते में हो सकेला – Anjoria\nजुलाई 18, 2011 आतंकी हमला, नाकारा सरकार\nपाकिस्तान में जवना दिने अमेरिकी सेना ओसामा बिन लादेन के मार गिरवले रहल तहिये ई लागे लागल रहे कि अमरीका से बदला लेबे खातिर मुम्बई पर भइल आतंकी हमले का तरह के कवनो घटना अपनो देश में होखी. काहे कि हेडली का मामिला से ई साबित हो चुकल बा कि भारत पर हमला करे खातिर अल कायदा भा लश्कर ए तायबा के आई एस आई के मदद मिल सकेले. वइसहू पाकिस्तान भारत के अमरीका के समर्थक देश मानेला.\nसरकारो के मालूम बा कि ई गुनाह के कइले बा बाकिर ऊ कुछ कही ना. बाद में विदेश मंत्रालय पाकिस्तान सरकार के एगो मुलायम शिकायत भेजी आ दू एक दिन में गृह मंत्रालय कवनो हिंदू संगठन, खास कर राष्ट्रीय स्वयंसेवक संघ, का ओर इशारा करी आ बात खतम हो जाई. वइसे कांग्रेस के बकबकिया नेता दिग्विजय सिंह अइसने कुछ कहल शुरूओ कर दिहले बाड़न. एकरा बाद सेकूलरिज्म के दुहाई देत कांग्रेसो साम्प्रदायिकता के लानत मलामत करी आ फेर सब कुछ थिरा जाई.\nअसली दुश्मन से लड़े का मुकाबिले ई बढ़िया, सहज, अउर सुरक्षित बा कि आर एस एस से लड़ लिहल जाव. एहसे चुनावो जीते में सुविधा हो जाई. साँच त ई बा कि पाकिस्तान कुछ सरकारी अउर कुछ आतंकियन का सहारे अइसन हमला करवा सकेला. शिकागो का अदालत में हेडली- राना के गवाहियन से ई साबितो हो चुकल बा. एकनी के मुकाबिला करे में भारत अबले बेअसरे रहल बा. विदेश में लुकाइल आतंकियन, अपराधियन के पकड़े खातिर सीबीआई के पिछला कोशिश में हमनी का कई बार देखले बानी जा कि जब मौका आवेला त सीबीआई के कागजात अधूरा होला भा पुरान होला. जवना चलते अपराधी चंगुल से निकल जाला. फेर हमनी के विदेश विभाग ओह अपराधियन के पनाह देबे वाला देशन के एगो कड़ा पत्र लिखी जवना के ऊ देश बिना पढ़ले रद्दी का टोकरी में डाल देले सँ.\nअब सवाल उठत बा कि का कारण बा कि भारत अतना मुलायम बा आ काहे ऊ अपना अंदरूनी सियासी झगड़ा – कांग्रेस बनाम भाजपा – के निपटावे खातिर अतना बेचैन रहेला. 26/11 का हमला का बाद एलान भइल रहे कि वी आई पी लोगन के बिलावजह मिलल जेड सुरक्षा हटा लिहल जाई जेहसे कि आम जनता के सुरक्षा खातिर साधन जुटावल जा सके. बाकिर ई कबहू लागू ना भइल. पुरनका राजा महाराजन का तरह लाल बत्ती के लालसा हमनी के नेतवन में मौजूद बा. बेशक जनता मारल जाव बाकिर नेतवन के जान बाँचे के चाहीं. ओहनी के इहो फिकिर नइखे कि जनता मुतो घरी ई सोच पाये कि ओकरा के बचावे खातिर जतना कुछ हो सकत रहे कइल गइल रहे. 26/11 का बादो कुछ ना सुधरल. पता ना कतना जान जाई तब सरकार के ई अहसास होई कि एह फालतू नेतवन से आम जनता के मोल बेसी बा. जब 26/11 के घटना होत रहे त सरकार के बेसी अनेसा एह बाति के रहे कि मुम्बई में कहीं साम्प्रदायिक दंगा ना शुरू हो जाव. लेकिन अइसन ना भइल. काहे कि मुम्बई आ देशो के जनता समझदार बिया आ ईहो जानेले कि के दोस्त ह के दुश्मन. हेडली- राणा के गवाही से साफे पता चल गइल बा कि अइसन जुल्म के करवावत बा. अमेरिको एह हकीकत से वाकिफ बा.\nअइसन नइखे कि 13/7 का घटना से हमनी के सरकार कुछ सीखी आ अइसन घटना दुबारा ना होखे दी. ईहो तय बाकि हमला फेर फेर होखी आ एही तरह हिन्दूवन पर तोहमत लगावल जात रही. सरकार के एकर फिकिर बेसी होखी कि कहीं साम्प्रदायिक दंगा मत हो जाव. सरकार अपना जनता के हिफाजत नइखे कर पावत. सरकारी स्कूलने का तरह सरकारी सुरक्षा इंतजामो नाकारा हो चुकल बा. आ अइसन खाली भारते में हो सकेला.


समय वाकई बदलऽता. बताईं ना देखते देखते बुझाता जे होली भी गायब हो जाई गाँव से. पिछला साल गईल रहनी घरे होली मनावे - एतना निराशा भईल देख के हिसाब-किताब; एहसों तऽ साफ दिल टूट गईल.\nजरी से ही बाहर रहते-रहते आपना खतिरा तऽ अईसन कौनो बात नईखे. अरे हम अपना केतना बेर रहबे कईनी ? लेकिन एगो बात रहे जे आदमी याद रखे, सोच के मन करे वापस जाए के. जे भी पाच-सात बेर मौका मिलल हर बेर एक जिदंगी भर याद रहे वाला अनोखा अनुभव भईल. अब कौनो कुछो ना होखी. एह साल पूरा फागुन एको रात\nफगुअई ना गईलख लोग गाँवे. पता चलल जे होली के दिन भी कौनो धुराबाजी ना भईल, केहु भांग पी के ना मताईल, कौनो किस्सा ना बनल, एको मंडली ना निकलल, जे कादो बूंदा-बांदी होत रहे. अरे फगुआ मे पानी से डर!!!! आधा दुनिया दूर ईहाँ दिल टूट गईल.\nलेकिन बात बा जे आदमी कोसो तऽ केकरा कोसो. जईसन हिसाब किताब बा गाँव से सब रस आ मस्ती वाला लोग तऽ धीरे-धीरे बाहर निकलल जाता तऽ परंपरा कहाँ से बाचल रही. सोचला पर दुख हो जाला लेकिन वस्तुस्थिती तऽ ईहे हवे जे एक बेर गाँव छोडला पर वापसी ना होखे. परदेश से लोग वापस आवत रही अपना देश में लेकिन शहर से गाँव मे पुनर्वास कहाँ भईल बा कईहो. अच्छा भगवती के कृपा से हम जाएम वापस कईहो...\nposted by Danil # 3:50 PM\nसँचाई के उजागर करेवाली इ राऊर डयरिया बहुत काम के बिया।\n# posted by Prabhakar Pandey : 5:04 AM


एह बिलरन का गरदन में घंटी के बान्ही? – Anjoria\nसिनेमा भोजपुरी के अन्हेरगर्दी सामने ना आ पावे काहे कि ओकरा के सोझा ले आवे से केहू के फायदा नइखे. भोजपुरी फिलिमन के पीआरओ लोग ले दही ले दही बेचे के काम करेला. ई काम ओह लोग के रोजी रोटी ह आ केहू अपना धंधा पर लात ना चला सके. अन्हेरगर्दी के बात करे लागी त ओह लोग के धंधा टूटे लागी. बाकिर भोजपुरी सिनेमा के प्रशंसकन आ भोजपुरी भाषा के पैरवीकारन के ई काम देर सबेर करहीं के पड़ी. सिनेमा के अदाकारन के चेहरा पर पोताइल मेकअप का नीचे कतना दरद लुकाइल बा, तोपल झाँपल बा शायद ई बात खुद उहो लोग ना बता पाई. कलाकारन, तकनीशियनन से काम करा के पइसा ना देबे के घटना आजु आम होखल जात बा बाकिर बेचारा ऊ कलाकार आ तकनीशियन एहू हालत में नइखन कि अपना पेट पर पड़त लात पर सिसिकियो सकसु.\nजे भी एह इंडस्ट्री के जानत बा से बढ़िया से जानत बा कि अइसन अइसन वितरक बाड़ें एह इंडस्ट्री में जिनका मर्जी का खिलाफ चलला पर ओह कलाकार के फिलिम बिहार झारखंड में रिलीजो ना हो पाई. हद त तब हो जाला कि बेचारा कलाकार आ बेचारी अदाकारन के कुछ ना बुझाला कि एह खुलेआम गुंडई से ऊ कइसे निबटसु. इंडस्ट्री में आर्थिक शोषण के बात छोड़ दीं दैहिक शोषणो के दबे जबान चरचा होत रहेला आ कुछ खुसुर फुसुर हमरो कान ले चहुँपत रहेला. हालात कबो कबो अइसन बदतर हो जाला कि या त ओह कलाकार अदाकारा के इडस्ट्री छोड़ देबे के पड़े भा ब्लैकमेलिंग से तंग आ के आपन जान दे देबे के पड़े. कलाकारन के खुदकुशी के मामिलन के शायदे आखिर ले जाँच होखेला काहे कि एह कुचक्र में शामिल हर आदमी चाहे ला एह तरह के बात दबा देबे के.\nकुछ निर्माता लोगो एह दिसाईं “मशहूर” बा. दोसरा कवनो फिलिम के शूटिंग में गइल कलाकार के दबाव डाल के रंगदारी से अपना फिलिमन के शूटिंग पर आवे ला मजबूर कर दिहल जाला. आ तवना पर जरला पर नून छिड़के वाला बात ई होला कि ओह कलाकार के मेहनतानो ना दिहल जाव. समस्या ई बा कि ऊ कलाकार भले फुसफुसा के अपना शोषण के बात अपना परिचितन का दायरा में कर लेसु खुलेआम कुछ कहे के बेंवत नइखे ओह लोग का लगे काहे कि अगर समुंदर में रहे के बा त एह घड़ियालन से दुश्मनी के करी.\nआशा बा कि एह चरचा के निकाल दिहला का बाद कुछ लोग में हिम्मत आई आ ऊ अपना खिलाफ भा अपना परिचितन का खिलाफ होखे वाला बेइमानी आ शोषण के बात सोझा ले अइहें. पीआरओ लोगो एह समस्या से फरका नइखे. हमरा वइसनो पीआरओ लोग से बात होखेला, बात भइल बा जिनका से काम करा के भुगतान ना दिहल गइल भा थोड़ बहुत दे के टरका दिहल गइल.\nढेर दिन ले ले दही ले दही के खबर छापत गइनी अबकि पाँकियो मे लात मरले बानी जानत बानी कि कुछ कादो कीच हमरो तरफ आई. बाकिर आपन जिम्मेदारी समुझत एह बात के समाज का सोझा राखत बानी. देखल जाव कि एह बात पर कइसन प्रतिक्रिया आवत बा.


राजनीति में नीचतई आ कि नीचतई में राजनीति – बतंगड़ 65 – Anjoria\nमंगल. जुलाई 5th, 2022\nव्याकरण आ कहावत संग्रह\nराजनीति में नीचतई आ कि नीचतई में राजनीति – बतंगड़ 65\nदिसम्बर 25, 2017 नीचतई में राजनीति, बतंगड़, राजनीति में नीचतई\n– ओ. पी. सिंह\nराजनीति में नीचतई के कवनो सीमा ना होखे. आ दिन प दिन ई अउरी नीचे गिरल जात बा. गुजरात के चुनाव कांग्रेस आ भाजपा का बीच में नाक के लड़ाई बनि गइल बा. हज का भरोसे निकलल कांग्रेस मुतमइन रहुवे कि अबकी गुजरात में ओकर सरकार बनि जाई आ बबुआ के ताजपोशी का बाद ई उनुका ला सबले बड़का उपहार हो जाई आ उनुकर तुतुही दुनिया भर में बाजे लागी. बाकी जस-जस दिन आगे बढ़ल तस-तस कांग्रेस का बुझाए लागल कि ई सिरफल फोड़ल ओकरा बेंवत में नइखे.\nराम जी के होखले से इन्कार करे वाला कांग्रेसी खानदान तब अपना के जनेऊधारी बरहमन साबित करे में लाग गइल. एने मन्दिरे-मन्दिर मूड़ी पटकत चलत बबुए के गोल के एगो बड़हन नेता आ वकील कपिल सिब्बल सुप्रीम कोर्ट में माँग क दिहलन कि जबले 2019 के भोट नइखे हो जात तब ले राम मन्दिर के मसला पर कोर्ट कवनो सुनवाई मत शुरु करे. ओने अहमद पटेल के मुख्यमंत्री बनावे के लालच देत कांग्रेस मुसलमान गोलबन्दी शुरु क दिहलसि. पाकिस्तानी सेना खुल के कांग्रेस, राहुल आ अहमद पटेल के तरफदारी करे लागल कि अगर मोदी के हरावे के बा त हिन्दुवन के एका तूड़ल बहुते जरुरी बा. योजना त पहिलहीं से बनल रहल बाकिर खुलासा अब जा के भइल बा.\nहिन्दुवन के एका तूड़े ला कांग्रेस हज के सहारा ले लीहलसि. अब ई हज ऊ हज ना ह. हार्दिक, अल्पेश आ जिग्नेश के नामन के पहिला अक्षर मिला के बनल मंत्र ह ई हज जवना भरोसे कांग्रेस गुजरात के वैतरणी पार करे के सपना देखले रहुवे. एहिबीच पहिला दौर के भोटिंग का ठीक पहिले मणिसंकर अय्यर एगो धमाका क दिहलन. नरेन्द्र मोदी ला सोनिया आ प्रियंका का बाद इहो नीच शब्द के इस्तेमाल क दिहलन आ मोदी का साथही उनुकर पूरा गोल लपकि लिहलसि एह नीचतई के. कांग्रेस के सन्निपात जस हो गइल आ आनन-फानन में मणिसंकर के कांग्रेस से निलम्बित क दीहल गइल.\nराजनीति के जवन नीचतई प मणिसंकर उतरलन तवन कवनो पहिला बेर के बाति ना ह. एहसे पहिलहूं ई शख्स मोदी ला तरह-तरह के अपशब्दन के इस्तेमाल क चुकल बा बाकिर एक्शन पहिला बेर लीहल गइल बा ओकरा खिलाफ. एहसे एकरा पाछा के मरम जानल जरुरी बा. राजनीति में कबहूं कवनो बाति सोझ ना होखे. कहीं प निगाहें कहीं प निशाना राजनीति में आए दिन होखत रहेला. मणिसंकर कांग्रेस के प्रचार समूह के सदस्य हउवन आ ई सोचल गलत होखी कि ऊ बिना सोचले समुझले अइसन काम क जइहें जवना से कांग्रेस के नुकसान हो जाव.\nअसल में ई सबकुछ कांग्रेसी रणनीति के स्क्रिप्ट का हिसाबे से हो रहल बा. पहिले त हज के सहारा ले के हिन्दुवन के एका तूड़े के कोशिश भइल. फेर ईसाई आर्कबिशप से राष्ट्रवादियन के हरवावे के गोहार लगवावल गइल. राहुल के जनेऊधारी बरहमन होखल जान के मुसलमान बिदकसि जनि एह ला कपिल सिब्बल से राम मन्दिर के विरोध करवावल गइल. बाकिर हर चाल उलटा पड़त देखि के आखिर में राहुल के छवि बचावे ला ब्रह्मास्त्र का रुप में मणिसंकर के बयानबान चलवा दिहलसि कांग्रेस. काहे कि ओकरा मालूम हो गइल बा कि अगिला अतवार का दिने 18 तारीख के जब भोट गिनाई त कांग्रेस के हारल पकिया बा. एह हार से राहुल के प्रेसिडेन्सी प आँच मत आवे एहला मणिसंकर अब सभका निशाना प आ जइहन. मणिसंकर के कांग्रेसी भक्ति प कवनो शंका कइला के जरुरत नइखे. अपना मालिक-मलिकिनी ला ऊ कवनो नीचतई क सकेलें आ आपन बलिदानो दे सकेलें.\nहालांकि कुछ लोग एह राय से सहमत नाहियो होखी. काहें कि ओह लोग के राय बा कि राहुल के ताजपोशी से निराश होके कपिल सिब्बल, शशि थरुर, चिदम्बरम, मणिसंकर वगैरह भितरघाती लोग कांग्रेस के बरबाद करे प आ गइल बा. खैर असल खेल जवन होखे हमहन के खुश होखे के चाहीं कि आखिरकार गान्ही बाबा के कहल सही साबित होखे का कगार प आ गइल बा. आजादी का बाद ऊ चहले रहलें कि कांग्रेस के विघटित क दीहल जाय.\n(कोलकाता के हिन्दी दैनिक समज्ञा में पिछला अतवार 10 दिसम्बर का दिने अँजोर भइल.)\nतोहरा ले बढ़िया हिन्दू हम – बतंगड़ 64\nना खुदा ही मिला ना बिसाले सनम – बतंगड़ 66\nअगस्त के महीना भइल बड़ा सोर\nमई 14, 2022 Editor\nनिबन्ध भाषा सतमेझरा साहित्य\nबतरस आ पाती\nमई 3, 2022 Editor\nदेश आ समाज निबन्ध सतमेझरा सरोकार\nदेस आजु बैचारिक जुद्धभूमि बनल बा\nमई 1, 2022 Editor\nसावन के तइयारी\nJoin 8,829 other subscribers\nजीवनबीमा निगम LIC के IPO मिलल कि ना\nटटका खबर, वैशाख अँजोरिया अष्टमी 2079 विक्रमी, सोमार\nटटका खबर, वैशाख अँजोरिया सप्तमी 2079 विक्रमी, अतवार (अपडेट)\nटटका खबर, वैशाख अँजोरिया सप्तमी 2079 विक्रमी, अतवार\nटटका खबर, वैशाख अंजोरिया षष्ठी, 2079 विक्रमी\nतिलक चढ़ा के लवटत घरी भइल हादसा में आधा दर्जन लोग के मौत\nझारखंड, गुजरात, अउर जेएनयू में रामनवमी पर हिंसा आ बवाल\nउत्तर प्रदेश सरकार के मंत्रिमंडल में विभागन के बँटवारा हो गइल\nयोगी सरकार में मुस्लिम चेहरा बलिया के दानिश आजाद अंसारी\nछोट मन वालन के बड़का गोल\nश्रेणियां श्रेणी चुनें मनोरंजन (4,469) गीत-गवनई (165) टीवी (161) फिल्म (1,413) रंगमंच (7) सतमेझरा (484) अगड़म बगड़म (11) एक तरफा विचार (12) कतरब्योंत (7) कोलकाता मेल (4) जिनिगी के जमीन (1) निबन्ध (76) निरउठ (10) नीक-जबून (16) बतकुच्चन (149) भउजी हो (33) भोला बाबू (4) रामझरोखा से (2) लस्टम पस्टम (158) सरोकार (1,123) काम के बात (1) कोर्स आ कैरियर (10) खबर (523) चौपाल (85) ज्योतिष आ वास्तु (8) देश आ समाज (371) नारी-जगत (11) पर्व त्योहार (51) भोजपुरिया लाल (40) योग (1) राजनीति (62) सभा समारोह (116) स्वास्थ्य (8) साहित्य (815) उपन्यास (40) कविता (299) कहानी (63) पुस्तक चर्चा (113) भाषा (268) समीक्षा (10)\nश्रेणियां श्रेणी चुनें मनोरंजन (4,401) गीत-गवनई (165) टीवी (161) फिल्म (1,413) रंगमंच (7) सतमेझरा (125) अगड़म बगड़म (11) एक तरफा विचार (12) कतरब्योंत (7) कोलकाता मेल (4) जिनिगी के जमीन (1) निबन्ध (76) निरउठ (10) नीक-जबून (16) बतकुच्चन (149) भउजी हो (33) भोला बाबू (4) रामझरोखा से (2) लस्टम पस्टम (158) सरोकार (705) काम के बात (1) कोर्स आ कैरियर (10) खबर (523) चौपाल (85) ज्योतिष आ वास्तु (8) देश आ समाज (371) नारी-जगत (11) पर्व त्योहार (51) भोजपुरिया लाल (40) योग (1) राजनीति (62) सभा समारोह (116) स्वास्थ्य (8) साहित्य (607) उपन्यास (40) कविता (299) कहानी (63) पुस्तक चर्चा (113) भाषा (268) समीक्षा (10)\nरामलखन विद्यार्थी जी अब नइखीं\nजुलाई 4, 2022 Editor\nखबर पुस्तक चर्चा भाषा सभा समारोह सरोकार\nभोजपुरी भाषा के सरकारी उपेक्षा आ अन्याय का खिलाफ भोजपुरियन के आवाज\nमई 7, 2022 Editor\nमई 5, 2022 Editor


बकरी के महिमा आ गाँधी जी के विचार – Anjoria\nJun 13, 2013 भोजपुरी, लस्टम पस्टम\nबात चलल बकरी पर आ गांधी बाबा के परम भगत ठठपाल बाबा भिड़ गइले बाबा लस्टमानंद से. गांव में हीरा फुआ आपन बकरी के कमाई से एगो लईकी के बियाह क दिहली. एही बात पर बात निकलल आ बकरी पर आ गइल. बाबा लस्टमानंद कहले कि गांव के इस्कूल में जगधर पंडित जी एगो बकरी पोसले रहले आ हमनी के पढ़वले कि ‘ब से बकरी. इम्तहान में पास होखे खातिर हमरा सामने बकरी के इहे महत्व रहे. एकरा बाद आज सुननीं. ना त पढ़ाई छोड़ला पर सबसे ज्यादा ब से बंटवारा आ ब से बम जानल गइल.’\nएतना सुनि के ठठपाल बाबा जामा से बाहर हो गइले. कहले, तूं जे कांग्रेसी ना आ गांधी जी भगत ना त तहरा बकरी के बात करे के हक नइखे. बाबा लस्टमानंद बोल पड़लन कि ठीक कहलऽ ह‘ कांग्रेसी त गलती करबे ना करे लोग. सुराज के बाद से अब ले कांग्रेस कबो गलती कइले बा ? एही से हम मान लेत बानी कि हमरे गलती ह. लेकिन आज जब हीरा फुआ के बात चलल त बकरी के महत्व गांव भर के हो गइल एही से बात करे के परऽता. ब से बकरी आ ब से बचपन दूनो में हमरा खातिर एतने सम्बंध रहे कि पंडीजी एगो बकरी पोसले रहले ओकर सेवा कइल आ दूहल हमनी के काम रहे आ दूध पी के हमनी के ठेठावल पंडीजी के काम रहे. पंडी जी के देहि देखि के हमनियों के दूध पीये के मन करे लागल आ हमनी का उनकर बकरी के चरऽत में ध के दूहे के काम शुरू कइनी सन, अचानक एक दिन धरइला पर का होला ई त सभे केहु जान सकेला.\nआजादी के तुरतले बाद बकरी के अनासो राजनीतिक महत्व हो गइल आ बकरी राजनीति में ढुकि गइल. नगर-शहर के लोग त गांधी जी के ले चल दिहल लोग आ उनकर बकरिया गांव में घूमे लागल. शहर बजार त बंडी आ गांधी टोपी से गांधीवाद शुरू हो गइल आ गांव में बकरी उनकर प्रतिनिधि बनि गइल. मरदाना लोग गांधीवादी बने के चक्कर में बकरी पोसे लागल आ ओकर गंदगी उठावे के जिम्मा घर के मेहरारुन के ऊपर आ गइल आ ऊ जेतना बकरी के गरियावऽ सन ओकरा से बेसी पोसे वाला के कोसऽ सन. लगभग सब घरन में किच किच शुरू हो गइल. केता लोग के मन इहे किच किच के चलते गांधीओ जी से फाटे लागल. बकरियो बड़ा अजबे होखऽ सन, दूध कम द सन आ बच्चा बेसी. कई गो बकरी त कपड़ो चबा सन आ घर के लोग के सब कपड़ा या त बकरी के मूत से बसा उठे ना त चबवला से फाट जाये. ओह जमाना में फुल पैंट कई बार अइसन लागो जइसन आज के माडल पहिरे ली सन. चारू इयोर से चेंथाइल. खाली मोटिहा के कपड़ा ना चबा सन. हो सकेला गरीबी के प्रति मोह होखो चाहे ऊ सब कपड़ा खादी के होत रहे त ओकरा प्रति आदर भाव होखो. जब छोटकी दुलहिन के सिलिक साड़ी ऊ बकरी चबा के दागदार क देहलस त अइसन ओरिजिनल गारी दिहल गइल कि हर लाइन पर आंखि के आगे बात के फोटो बनि जाउ. ओह दिने हमरा घर के बकरी खेदा गइल आ हीरा फुआ के घर में जा ढुक गइल. तबसे ओकर बंश आहिजे चलऽता आ हीरा फुआ खसि बेंच के पइसा एकट्ठा करऽतारी. धीरे धीरे गांधीवाद छीज गइल आ बकरीवादो खत्म हो गइल. अब ना गाय बा ना बकरी. दूध प्लास्टिक के पाकिट में बिकाता. गांधी जी ना देश के रहले ना कांग्रेस के ऊ इतिहास के पन्ना हो गइले आ बकरी के नाम पर लोग के चिक के दोकान लउके लागल. गांधी जी के नांव बेच के रुपिया कमावे वाला लोग बकरा के काट के खा जा ता. बुझाता कि गांधी जी आदर्शो ओसहीं हो गइल बा.


भोजपुरी विशेष: भोजपुरिहा लोग ना रहसु त कलकत्ता उदास हो जाई | Interesting story of Bhojpuri society's politics in West Bengal and domination in the existence of Kolkata nodakm – News18 Hindi\nकलकत्ता भोजपुरी समाज के लोगन के दूसरका घर जइसन बा.\nभोजपुरिया लोग आज बंगाल में एक मजबूत राजनीतिक ताकत बन गइल बा लोग. एकर प्रमाण इ बा कि मौका देख के ममता दीदी भी अपना मंच से भोजपुरी समाज के लोगन के जरूर संबोधित करेली.\nLast Updated : September 07, 2020, 15:33 IST\nकहाउत ह कि कलकत्ते ना, ओकरा पांच कोस आगा- पीछा कवनो इलाका में चलि जाईं त भोजपुरिहा लोग भेटाइए जइहन. भोजपुरिहा आ कलकत्ता के संबंध बड़ा गहिर रहत आइल बा. ब्रिटिश लेखक जार्ज ग्रियर्सन पर भोजपुरी के एतना गहिर असर परल कि ऊ अपना किताब ‘दि माडर्न वर्नाकुलर लिटरेचर ऑफ हिंदुस्तान’ में भोजपुरी भाषा आ साहित्य पर एगो लंबा आ याद करे लायक शोधपरक चैप्टर लिखि दिहलन. आखिर सन 1911 तक हमनी के देश के राजधानी कलकत्ते रहे. ब्रिटिश शासक जार्ज पंचम जदि आदेश ना देले रहिते कि अब भारत के राजधानी दिल्ली रही, त कलकत्ता के महत्ता दोसरे रहित.\nएगो जमाना रहे कि कलकत्ता आ ओकरा आसपास के कई मील दूर तक चटकल (जूट मिल) के भरमार रहे, आ ओहमें भोजपुरिहा लोगन के भरमार रहे. मान्यता रहे कि भोजपुरिहा लोग गजबे मेहनती होला लोग, सुर्ती फटक के ओठ में दबा गइल त ओह लोगन खातिर दुनिया के कौनो काम असंभव नइखे. ओह घरी जूट के निर्यात स्कॉटलैंड में होखे. आ संयोग देखीं कि देस में जूट के पहिला कारखाना माने चटकल कलकत्ता का लगे श्रीरामपुर में सन 1859 में स्कॉटलैंड के एगो बैपारी जार्ज ऑकलैंड शुरू कइलन. आ 1939 तक जूट मिल के संख्या बढ़ि के 105 हो गइल रहे. बाद में ई संख्या बढ़त गइल.\nचटकल काहें कहाउ? जवना कल में चट (बोरा) बनेला ऊहे चटकल ह. आजकाल चटकल कम बाड़े सन. देस के जब बंटवारा भइल त 70 फीसद जूट उपजावे वाली जमीन पाकिस्तान में चलि गइल. फेरू सन 1971 में पाकिस्तान के बंटवारा हो गइल, त जूट उत्पादन वाली जमीन बांग्लादेश में आ गइल. अब त कलकत्ता आ आसपास के कई गो चटकल बंद बाड़े सन. जूट मिलन के हालत ठीक नइखे. नतीजा ई भइल कि प्लास्टिक के सूत वाला बोरा बाजार में भरल बाड़े सन. चटकल के अलावा भोजपुरिहा लोग कलकत्ता के कपड़ा मिल में भी नौकरी करत रहे लोग. सैकड़न गो कपड़ा मिल रहली सन. बिड़ला से लेके मध्यम उद्योगपति तक के कपड़ा मिल रहे. अब त कपड़ा कीने के रेवाज नइखे, रेडीमेड शर्ट- पैंट बेसी चल ता. त नोकरियो कम हो गइली सन.\nआ सहिये बात बा. कलकत्ता के कौनो कोना- अंतरा में चलि जाईं, रउवां जरूर सुने के मिली- “का जी का हाल बा?” त जबाबो तुरंत मिली- “ऊपर वाला के किरपा बा. आपन सुनाईं?” कोलकाता के भोजपुरिहा लोग हृदय प्रधान होला. रउवां से मन मिलि गइल त रउवां खातिर जानो दे दिलो. आ मन फाटि गइल त रउवां के? आ हम के? हालांकि अब पुराना जमाना वाला प्रेम नइखे रहि गइल. लेकिन अबहिंयो प्रेमभाव के अकाल नइखे. कतनो मशीनी जिंदगी होखे, अपनापन आ सरोकार एक- दूसरा से जोड़ले बा.\nकोलकाता के भोजपुरिया समाज तीज- त्यौहार में अपना परंपरा के निभावे में तनिको कसर ना छोड़े ला. मकर संक्रांति पर जहां बंगाली परिवारन में पीठे, पुली आ खीर बनेला तो हमनी के भोजपुरिया समाज में तिलकुट, तिलवा, खिचड़ी- चोखा, चटनी आ अचार के तृप्तिकारक भोजन होला. होली पर बंगाली समाज में मालपुआ बनेला त भोजपुरी समाज में पुआ- पूड़ी आ गरम मसाला के सुखकारी सुगंध वाली सब्जी आकर्षित करेले.\nआ दीपावली पर त बंगाली समाज होखे चाहे भोजपुरी समाज, सभे तरह- तरह के मिठाई से तृप्त होला. छठ पर्व भोजपुरिया समाज के खास बनावेला. एह मौका पर बने वाला ठेकुआ के बंगाली समाज में एतना प्रतिष्ठा बा कि कहीं मत. छठ के समय कतने बंगाली मित्र शिकायत करत मिल जइहें कि उनका के ठेकुआ ना मिलल. पश्चिम बंगाल के मुख्यमंत्री ममता बनर्जी त सार्वजनिक मंच से कहली कि उनुका ठेकुआ बहुते पसंद बा. कतने लोग कहल कि ई बात ममता दीदी हिंदी समाज से जुड़े खातिर कहली ह. बाकिर अधिकांश लोग कहल कि ठेकुआ के तारीफ अतिश्योक्ति ना ह. ठेकुआ अइसन चीजे ह.\nआ सांस्कृतिक रूप से भी भोजपुरिहा लोग आगा बा. पहिले जगह- जगह गवनई होखत रहल ह. लेकिन अब गवनई के रेवाज कम होता. तबो कवनो ना कवनो बहाने जुटान क लेला लो. भोजपुरिहा भाई लोगन से हमार एगो आग्रह रहेला कि स्थानीय स्तर पर साल में एगो भोजपुरी सम्मेलन के आयोजन होखे के चाहीं. सब जुटे, आपसी प्रेम- भाव, सहयोग आ समाज खातिर कुछ करेके योजना बने.\nभोजभात होखे आ फेर कौनो सांस्कृतिक कार्यक्रम होखे, जवना में भोजपुरिहा प्रतिभा के लोग हिस्सा लेसु. एह काम में तनी जोर लगावे के परी. भोजपुरिया समाज के भीतर अभी एह काम खातिर ओतना तेजी नइखे लउकत. हालांकि सामाजिक रूप से भोजपुरिया समाज बहुत सक्रिय रहेला. बाकिर सब भोजपुरिया भाई लोगन के जुटान ना हो पावेला.\nसाहित्यिक गतिविधि में भी भोजपुरिहा लोगन के बहुत योगदान बा. भोजपुरी माटी, भोजपुरी संकल्प, संझवत वगैरह पत्रिका एकर सबूत बाड़ी सन. ई संयोगे बा कि ई कुल पत्रिका अभी बंद बाड़ी सन. लेकिन भोजपुरी लेखन में निरंतरता बा, जीवंतता बा आ बहुते उत्साह बा. एक हाली त बैरकपुर में भोजपुरिया समाज के लोग भोजपुरी नाटक के प्लान बना दिहल. उत्साह से भरल नौजवान तेयारो रहले. बाकिर का जाने काहें, ई कार्यक्रम संपन्न ना हो पावल. बाकिर ओसे प्रेरणा ले के, भोजपुरिहा समाज अबहिंयो एह विषय पर प्रेम से बातचीत करेला.\nभोजपुरी में पढ़िए – जब लोकसभा में गूंजलs फिलिमी गीत—कवन गीत लालू जी गवले अउर कवन गीत रवि किशन\nपश्चिम बंगाल में आर्थिक क्षेत्र में भोजपुरिया समाज के बहुते योगदान बा. एकहाली तत्कालीन मुख्यमंत्री ज्योति बसु कहले रहले कि भोजपुरी समाज के प्रदेश में अकल्पनीय वित्तीय योगदान बा. खोमचा से लेके बड़े- बड़े होटल तक के व्यवसाय, आढ़त से लेके शेयर बाजार तक के व्यवसाय में भोजपुरिया समाज के लोग सफलता के झंडा गड़ले बा. एही से बंगाली समाज में ई धारणा मजबूत बा कि भोजपुरिहा लोग मेहनती, ईमानदार आ बात के पक्का होला. भोजपुरिहा लोग रिस्ता निभावे के हाल जानेला. चाहे ऊ व्यक्तिगत जीवन होखे चाहे व्यवसाय. एह समाज के लोग आपन गरिमा बना के राखेला. पश्चिम बंगाल में भोजपुरिया समाज के लोग एक- दूसरा से अउरी ज्यादा जुड़ो आ एगो सार्थक सामाजिक संगठन बनो, ई सब चाहता. देखीं के आगे आवता.\nसभे कहेला कि भोजपुरी मीठ भाषा ह. कुछ लोग भोजपुरी के अश्लील गीतन के ओर भी इशारा करेला. बाकिर अब जागरूकता बढ़ल जाता. जाहिर बा अश्लील गीत गिनल- चुनल लोगन के कारण बा. बाकिर ऊ खतम होखबे करी. अश्लीलता के आयु ढेर दिन ना ह. अश्लील गीतन पर लगाम कसबे करी. आ ओकरा जगह पर मधुर, पवित्र गीतन के जन्म होखबे करी. काहे से कि प्रेम अश्लील ना होला. भावना अश्लील होखेले. ओही भावना के उदात्त बनावे के जरूरत बा.\nBhojpuri bhojpuri special Kolkata Mamata banerjee west bengal West Bengal elections


लस्टमानंद के चुनावी रणनीति – Anjoria\nलस्टमानंद के चुनावी रणनीति\nJan 15, 2012 भोजपुरी, लस्टम पस्टम\nबाबा लस्टमानंद अबकी चुनाव में खड़ा होखे के फैसला कऽ लेहले बाड़े आ ओकरा खातिर रणनीति बनावे में जुटल बाड़े. अब उनका खेलाफ बड़का दल के बड़ बड़ नेता खड़ा बा लोग आ ओकरा पर से अण्णा बाबा के चर लोग चारू इयोर घूम घूम के तरह तरह के बात करऽ ता लोग. एकरा से मैदान आउर बिगड़ल जाताऽ. एह में प्रचार के जे सॉलिड तरीका ना अपनावल गईल तऽ जमानतो ना बांचि. बाबा के मन में आइल कि काहे ना अपना लोगन से कहल जाउ कि ऊ अनशन के तरीका अपनावे. ना वोट देबऽ लोग तऽ हमनी का भूखे मरि जाएब. हालांकि गांधी जी के बाद अनशन के ताकत के अण्णा बाबा परीक्षण कइले. बेशक उनकर जोर आज काल्हु थोड़े कम हो गइल बा लेकिन अनशन जवन हथियार बा ऊ तऽ ठीके चलऽ ता. लेकिन सबसे बड़हन सवाल कि अनशन करी के? जइसे बाबा लस्टमानंद अपना वर्किग कमिटी में ई बात कहले सब लोग एने ओने तिकवे लागल. लोग भयाह गइल कि कहीं ओही के नांव ना प्रस्तावित हो जाउ. सब लोग तरह तरह के बहाना बनावे लागल, केहु कहऽ ता कि शुगर बा तऽ केहु कहऽ ता कि हाई बी पी बा. केहु कुछ त केहु कुछ. एह पर बाबा खिसिया गइले. कहले, केहु ना करी तऽ हम करेब. ई सुनते सब लोग मुरझा गइल. लागल लोग चिरौरी करे कि ऊ ना करऽ काहे कि कहीं कुछ हो हवा गइल तऽ चुनाव पर असर पड़ी. लेकिन सही बात तऽ ई रहे कि बाबा लस्टमानंद उपवास रहिहें तऽ कार्यकर्ता लोग जे चुनाव के नांव तर माल उड़ावऽ ता उनका ना भेंटाई, जे बाबा कहीं सरक गइले तऽ पइसवो डूब जाई.\nएगो हुंसियार कार्यकर्ता सुझाव देहलस कि काहे ना एगो इवेंट मैनेजमेंट कम्पनी के साटा कऽ दिहल जाउ आ ओकरे लोग नेता के कपड़ा पहिर के अनशन करो. लेकिन लोग कहल कि कहीं ई बात अखबार वालन के लगे पहुंच गइल तऽ जवनो वोट मिले वाला होई उहो डूब जाई. काफी विचार मंथन के बाद तय भइल कि भाड़ा पर कार्यकर्ता भर्ती कइल जाउ आ उहे लोग अनशन पर बइठो. भाड़ा के रेट तनी बेसी रहे. भाव सुन के ओहिजा लाइन लाग गइल अनशन करे वाला लोग के. बाद में पता चलल कि विरोधी दल के नेता अफवाह उड़ा देहले बाड़े सन कि जे ई चुनाव में अनशन करी ओकरा बाबा जीतला के बाद अगिला लोकसभा चुनाव में टिकट दीहें. बड़ा मुश्किल से अनशन करे वालन के उहां हटावल गइल. बाबा अब फेर रणनीति सोचे में लागल बाड़े.\nलोकपाल के नाना प्रोडक्ट


टटका खबर (बियफे, 17 सितंबर 2015) – टटका खबर\nटटका खबर (बियफे, 17 सितंबर 2015)\nलइकाईं में एगो किस्सा सुनत रहीं जा कि एगो रहे सेमर, तवना में रहे तीन गो काँट. दू गो टूटले टाटल, एगो रहबे ना कइल. जवन रहबे ना कइल तवना में रहल तीन गो गड़हा. दू गो सूखले साखल, एगो में पानिए ना रहे. जवना में पानिए ना रहे तवना में रहलें तीन गो कोहार. दू गो लूल्हे लांगड़ एगो के हाथे ना रहुवे. जवना के हाथे ना रहुवे तवन बनवलसि तीन गो पतुकी. दू गो फूटले फाटल एगो के पेंदिए ना रहल… कहानी अतना लमहर होजाव कि सुनत सुनत नींद आ जाव आ कहानी पूरा ना हो पावे. कुछ कुछ उहे हाल बा बिहार विधानसभा चुनाव खातिर बनल महागठबन्हन के. पहिले त पते ना चलल कि के साँप ह, के चंदन. के जहर पीयत बा आ के साँप का साथे मजबूरी में रहत बा. दुनू जने मिल के तिसरका गोल के अपना में साट लिहलें जवना का चलते समधी खिसिया गइलन आ अलगा गोलबन्दी बना लिहलन. अब ओह कांग्रेस के राजकुमार कहाए वाला राहुल गाँधी बिहार में आपन चुनाव प्रचार करे 19 तारीख के चंपारण आवे वाला बाड़न. पहिले त कहल गइल कि उनुका रैली में लालू ना रहीहें बाकिर केहू एकरा के रूसल खिसियाइल मत मान लेव एहसे ऊ अपना बेटा के एह रैली में शामिल रहे के बात कहलन. अब सुने में आवऽता कि सुशासनो बाबू एह रैली में ना जइहें. अब एकरा के राहुल के बेइज्जति मानल जाव कि उनकर औकात बतावे के कोशिश ई समुझल आसान नइखे आ राहुल के त बुझइबे ना करी कि खिसियासु कि हँससु. पिछला सरकार जब लालू के चुनाव लड़े लायक ना रहे दिहला से बचावे खातिर कानून बनावे के सोचलसि त इहे राहुल अपना कुर्ता के बाँह चढ़ावत अचके प्रेस सम्मेलन में घुस आइल रहलें आ ओह अध्यादेश के चिंदी उड़ा दिहले रहन. ओकरे नतीजा बा कि लालू चुनावो लड़े लायक नइखन रहि गइल आ अब अपना परिवार भरोसे आपन राजनीति बचावे के कोशिश में लागल बाड़े. अलग बात बा कि एह चलते बाकी यादव नाराज हो गइल बाड़ें लालू प्रसाद से.\nदेश में एह घरी चरचा में बस गइल शीना मर्डर केस में एगो नया खुलासा भइल बा. मुंबई के एगो इंसपेक्टर के कहना बा कि जब रायगढ़ का जंगल में एगो अधजरल लाश मिलल रहुवे त ऊ एकरा के मर्डर केस मान के एफआइआर लिखे वाला रहलन बाकिर तब रायगढ़ के एसपी रहल आरडी शिंदे उनुका के मना कर दिहलन.\nजनता के मन में ई बात हमेशा से रहल बा कि देश के व्यवस्था कुछ एह तरह से बना दीहल गइल बा कि कवनो बात जवन हिन्दू मानस का खिलाफ होखो तवना के देश के संवैधानिक संस्थन से भरपूर सहयोग मिल जाला. रेप के दोषी, आतंकवार के सजायाफ्ता कैदी, गाय के माँस खाए के पैरवीकार वगैरह सभके भरपूर सपोर्ट मिल जाला एह सिस्टम से बाकिर वइसने सपोर्ट कबो कवनो हिन्दू समर्थक के ना मिल पावे. पिछला दिने महाराष्ट्र में मीट बैन कइल गइल त ओह दिने कुछ लोग मंदिर का सोझा खड़ा हो के मांस पकावल आ ओहिजे कचरल बाकिर ओहनी के रोके वाला केहु ना रहुवे. ना त महाराष्ट्र सरकार ना कवनो अदालत. आ अब त अदालतो कहत बाड़ी सँ कि मीट बैन ना लगावल जा सके. जेकरा खाए के बा ओकरा खाए के अधिकार बा. बाकिर इहे व्यवस्था आ अदालत तब चुप्पी साध लेलें जब कवनो मुस्लिम बहुल इलाका में हिन्दू त्योहार मनावे पर, अपना परिजन के लाश जरावे ले पर रोक लाग जाला.\nदक्खिन अमरीकी देश चिली में बुध के अधरतिया में आइल भूकंप से 8 लोग के मौत हो गइल आ करीब 10लाख लोग बेघर हो गइल. अनेके मकान भस गइली सँ आ भूकंप के डेढ़ घंटा बाद समुन्दर में पन्द्रह फीट ऊँच लहर उठली सँ. भूकंप के ताकत 8.3 रहुवे जवन भयंकर भूकंप में होखेला.\nदू दिन पहिलहूं अपना पद से इस्तीफा देबे वाला नेहरू स्मारक संग्रहालय आ पुस्तकालय के निदेशक महेश रंगराजन अब फेरू इस्तीफा दे दिहले बाड़न. बाकिर अबकी उनकर इस्तीफा तुरते सकार लीहल गइल. सरकार एह स्मारक के कुछ लोग आ परिवार के चारागाह बनल रहे से रोकल चाहत बिया.\nबिहार के राजनीति में बँवारा गोलन के हालत अइसन पातर हो गइल बा कि कुछ नक्सली आ माओवादियन के हिंसा के छोड़ दीहल जाव त कतहीं कवनो कोना में बँवारा मौजूदगी के लक्षण ना लउके. एक जमाना में बिहार में बँवारा गोलन के 35 गो विधायक रहलें बाकिर पिछला विधानसभा में ओकर महज एगो विधायक रहलन.\nकेंद्रीय वित्त मंत्री अरुण जेटली के कहना बा कि जब आंकड़ा साफ बतावत बा कि विकास का मामिला में गुजरात पहिला नंबर पर आ बिहार 21वां नंबर पर बा त नीतीश कवना बात के बहस कइल चाहत बाड़न.\nकुछ दिन पहिले जीतन राम माँझी के बेटा के गाड़ी से 4.65 लाख रुपिया बरामद भइल रहुवे त बियफे का दिने पटना पुलिस एगो भाजपा नेता के कार से 12 लाख रुपिया बरामद कइले बिया. कार में ओह बेरा पालीगंज से भाजपा विधायक उषा विद्यार्थी मौजूद ना रहली. पुलिस कार आ रुपिया जब्त क लिहले बिया.\nवित्‍तमंत्री अरूण जेटली बियफे का दिने कहलन कि सरकार जल्दिए लटकल टैक्स मामिलन के न्यायायिक भा प्रशासनिक समाधान कर लीहि.\nप्रधानमंत्री नरेन्‍द्र मोदी शुक का दिने वाराणसी में बनारस हिन्‍दू विश्‍वविद्यालय में बनल ट्रामा सेन्‍टर के राष्‍ट्र के समर्पित करीहें. पिछला दू बेर प्रधानमंत्री के कार्यक्रम एन मौका पर रद्द कर दीहल गइल रहे आ अब उमेद बा कि तिसरका बेर उनकर कार्यक्रम हो जाई.\nमहाराष्‍ट्र में दस दिन चले वाला गणेशोत्‍सव के शुरूआत बियफे का दिन से हो गइल. बियफे का दिने भगवान विश्वकर्मा के जयंती रहल आ अपना देश के प्रधानमंत्री नरेन्द्र मोदी के जन्मदिन. तीनों के लोग पूरा उल्लास आ श्रद्धा से मनावल.\nइराक में मध्‍य बगदाद के शिया बहुल इलाकन में बियफे का दिने तीन गो बम फाटल जवना से नाहियो त दू दर्जन लोग के मौत हो गइल आ करीब पाँच दर्जन लोग घवाहिल हो गइल. एह धमाकन के जिम्मेदारी सुन्नी आतंकी संगठन इस्‍लामिक स्‍टेट सकार लिहले बावे.\nपहिले केन्द्रीय मंत्री रह चुकल राजद के रघुनाथ झा आ हिअमो के देवेन्द्र प्रसाद यादव बियफे का दिने लखनऊ में समाजवादी गोल में शामिल हो गइलन.\nशिवसेना बिहार विधानसभा चुनाव में एक सौ पचास सीट से अकेले चुनाव लड़े के एलान कइले बिया.\nश्रीराम जन्मभूमि आन्दोलन के नेता आ गोरखपुर के सांसद रहल आ गोरक्ष पीठाधीश्वर स्व. महंथ अवैद्यनाथ के स्मृति में एगो डाक टिकट जारी करे के फैसला लीहल गइल बा. एह साल पचीस गो नया टिकट जारी होखे के तय बा जवना में से अबले पन्द्रह गो टिकट जारी हो गइल बा.\nTags: News in Bhojpuri, खबर भोजपुरी में, टटका खबर


जब अनेरिया राजा हो जाव (बतकुच्चन – १४५) – Anjoria\nJanuary 27, 2014 Editor भाषा 0\nकहल गइल बा कि राजा अनेरिया हो जाव त ओकरा के सुधारे सम्हारे के उपाय कइल जा सकेला बाकि अनेरिया राजा बनि जाव त ओकर कवनो उपाय ना कइल जा सके. अब के जमाना मे अपना देश मे राजशाही त नइखे बाकि आजु के शासक अपना के राजा से कम ना समुझसि. जहें मन करे बइठ सकेले, जहें मन करे सूत सकेले, जहें मन करे थूक सकेले आ जहें मन करे मूत सकेले. बहुते शासक लोग का लगे ना त नीति बा ना नीयत कि जनता के भलाई कइसे करसु तबो अपना के जितावे वाला जनता के भरमावे, बहलावे ला हमेशा कवनो ना कवनो नाटक नौटंकी करत रहेले. अब एह बारे मे हमार अउरी बोलल ठीक ना कहाई काहे कि बाति बहकि जाई बतकुच्चन से हटि के बतरस प भा बकतूत प चलि जाई. से छोड़ीं इ सभ फेरा लवटलि जाव बतकुच्चन करे प.\nबाति अनेरिया के निकलल त कई गो शब्द मन मे घुमे लागल जवना प बतकुच्चन कइल जा सके. सोचे लगनी कि आखिर अनेरिया शब्द बनल कइसे? अनेरिया मे शायद कवनो संधि नइखे तबो शब्द तूड़ के अ आ नेरिया अलग कइल जा सकेला. अनेरिया त समुझनी बाकि हइ नेरिया कवन चीज ह. एह बात के जवाब खोजे मे अनेरिया के देखनी त लागल शायद अनेरिया ओह आदमी के कहल गइल होखी जे नरिया भा नरी से फरका बहत चलत होखे. नरिया खपड़ा त अब कमे देखे के मिलत बा काहे कि नरिया बइठावे के बाते छोड़ी नरिया बनावे वाला ना मिलसु अब. आ जब नरिया खपड़ा ना हमरा लगावे के बा ना रउरा, त ओकरा अर्थशास्त्र प सोचल बेकार बा. त जे कवनो नियम कायदा, नीति सिद्धांत के नरिया भा नरी से अलगा चलत होखे उहे अनेरिया हो गइल.\nपहिले के जमाना में अनेरिया के झुड ना मिलत रहे काहे कि अगर झुंड बनि गइल त उ अनेरिया के सिद्धांत से उलट होखी. परिवार गाँव समाज मे एकाध गो अनेरिया हो जासु त ओकरे से लोग परेशान रहेला अब त अनेरिया आपन गोल बना के चलत बाड़े सँ. गनीमत बा कि चिन्हे ला अपना मूड़ी प टोपी डाल लिहले बाड़न सँ कि उ अपनो के चिन्हस कि के आपन ह के पराया आ लोगो सावधान हो जाव. टोपी के मसला से देश समाज त पहिलही परेशान रहुवे काहे कि टोपी पहिने वाला दोसरा के अतना टोपी पहिरा दिहले कि टोपी वालन के पूछ कम हो गइल. लोग टोपी पहिरे के तइयार नइखे होखत. कुछ लोग भड़क सकेला आ हमहु मानत बानी कि आजुओ देश मे बहुते लोग बा जे टोपी पहिरेला, टोपी ओकर पहिचान बन गइल बा आ ओहमे से कई लोग मान सम्मान के जोगो बा. हम बता दीहल चाहत बानी कि हमार मकसद बस नेतवन के टोपी से बा. अब तनी एहु प बतकुच्चन क लिआव कि नेता शब्द कइसे बनल.\nनेता माने जे नेतृत्व करे, समाज के अगुआ होखे. बाकिर नेतृत्व शब्द नेता से बनल बा नेतृत्व से नेता ना बनल होखी. एकर चर्चा अंडा आ मुर्गी वाला हो जाई जवना के कवनो ओर छोर ना मिली. अइसने जवना के ओर छोर ना होखे, जवना के कवनो अंत ना होखे ओकरा के नेति कहल जाला. नेति माने ना इति. अइसने एगो नेती होला. नेती माने महिला नेता ना होखे. नेती मथनी पर लपेटल रस्सी के कहल जाला जवना के पारा पारी खींच के मथनी नचावल जाला. त सोचत बानी कि रउरो जवाब मिल गइल होखी कि नेता कइसे बनल. नेता बनल होखी नेति आ नेती से, जेकर कवनो अंत ना होखे, जे शाश्वत होखे, जे अपार होखे, आ उहो जे जनता के मथत होखे. हमनिओ का लगे जब तब मौका मिलेला अपना नेता के बदले के काहे कि जब घिसात घिसात नेती टूटे प आ जाला त ओकरो के बदलही के पड़ेला.


खेत खाए गदहा मार खाए जोलहा – टटका खबर\nApr 2, 2020 डीटीसी बस, ड्राइवर आ कंडक्टर, दिल्ली, प्रवासी मजदूर, मुकदमा\nआरएसएस से जुड़ल भारतीय मजदूर संघ के ईकाई दिल्ली परिवहन मजदूर संघ डीटीसी बसन के ड्राइवर आ कंडक्टरन पर एफआईआर दर्ज कइला के विरोध कइले बावे. दिपमसंघ के कहना बा कि एहसे कर्मचारियन के मनबल टूटी. एहसे ड्राइवर आ कंडक्टरन का खिलाफ दर्ज मुकदमा रद्द कइल जाव.\nजाने जोग बा कि साजिशन अफवाह फैला के लॉकडाउन का दौरान प्रवासी मजदूरन का बीच दिल्ली से भागे के अफरातफरी फैलावल गइल. सरकार में शामिल गोल हल्ला उड़वलसि कि मजदूरन के उनुका गाँ ले चहुँपावे खातिर दिल्ली सीवान पर बस खड़ा बाड़ी सँ आ एह लोग के ओहिजा ले चहुँपावे खातिर डीटीबस खड़ा बाड़ी सँ. केकरा आदेश से एह बसन के लगावल गइल से अबहीं ले साफ नइखे भइल. बाकिर खेत खोए गदहा मार खोए जोलहा वाला कहाउत साँच करत 44 गो डीटीसी आ क्लस्टर बस के ड्राइवरन आ कंडक्टरन का खिलाफ शकरपुर पुलिस स्टेशन में एफआईआर दर्ज करावल गइल बा.\nभारतीय मजदूर संघ से संबद्ध संगठन डीपीएमएस के महामंत्री कैलाश चंद्र बियफे का दिन कहलन कि डीटीसी के ड्राइवर आ कंडक्टर कोरोना महामारी के एह बिपति का बीच सरकार के हर आदेश के पालन निष्ठा से करत बाड़ें. आ एही लोग का खिलाफ मुकदमा दर्ज करा के एह लोग के मनबल तूड़ल जा रहल बा.\nकहलन कि कर्मचारी अपना मन से कुछ ना करसु. विभागीय अधिकारी जवन आ जइसन आदेश देलें तवने आ तइसने करेलें, एहसे पहिले ई पता लगावल जाय कि के आदेश दीहल एह बसन के चलावे के आ ओकरे पर मुकदमा कइल जाव.\nसरकारी आदेश पालन करेवाला एह मजबूर कर्मचारियन का खिलाफ कवनो कार्रवाई ना होखे के चाहीं.\nजाने जोग इहो बा कि कुछ देशद्रोहियन के मनसा हो सकेला कि प्रवासी मजदूरन के भगवा के ओह लोग का बदले घुसपैठियन रोहिंग्यन के काम पर लगवा दीहल जाय.


टटका खबर, अतवार, 11 अप्रैल 2021 – टटका खबर\nApr 11, 2021 गोपालगंज, ज्ञानवापी मस्जिद विवाद, पश्चिम बंगाल चुनाव, बक्सर, वाराणसी, सारण\nपश्चिम बंगाल विधानसभा चुनाव के चउथका डेग पाँच गो अनेरियन के जान ले के बीतल. कुछ दिन पहिले ममता बनर्जी अपना गोल के सहकवले रहली कि अगर सुरक्षा बलन का चलते कवनो दिक्कत होखत होखे त सुरक्षा बल के घेरा बान्ह द लोग. एही सहकावा में आ के कूचबिहार जिला के शीतलकुची के पागलपीर में एगो बड़हन भीड़ केंद्रीय औद्योगिक सुरक्षा बल के जवानन के घेर लिहलसि आ ओकरा पर हमला बोल के हथियार छीने के कोशिश करे लागल. मजबूरन अपना जान आ हथियार बचावे खातिर सुरक्षा बल के गोली चलावे के पड़ गइल आ पाँच गो अनेरियन के मौत हो गइल. अब ममता अपना बदले अमित शाह के दोषी बतावत उनुकर इस्तीफा मंगले बाड़ी. सोचत बाड़ी कि उनुकर हुक्म मानत शाह इस्तीफा देइए दिहें. एगो कहाउत ह – ई मुँह अ मसूर के दाल. एह फसाद से पहिले एगो हिन्दू नवही के वोट का लाइन में खड़ा रहते में गोली मार दीहल गइल जवना का बाद फसाद बढ़त चल गइल. चुनाव आयोग एहिजा के चुनाव रद्द करे के एलान कर दिहले बावे.\nदुनिया में कोरोना भा कोविड-19 के पसार आ पिरहार में कवनो कमी आवे के संकेत काल्हुओ ना लउकल. काल्हु दुनिया में9लाख 13 हजार से अधिका लोग एकर छूताह हो गइल. एहमें से 1 लाख 45 हजार से अधिका लोग अकेले भारत में मिलल.\nसारण जिला के डेरनी इलाका के बजराहां गांव के एगो बूढ़ गोड़ बिछलइला चलते पोखरा में गिर गइलन आ डूबाह पानी का चलते डूब के मर गइलन. गाँव के लोग उनुका के निकाल के अस्पताल ले गइल बाकिर उनुकर मौत हो चुकल रहुवे.\nसारणे जिला के मशरक इलाका के हंसापीर गांव के आदमी अपना खेत में पड़ल गेंहू आ भूसा के बरखा से बचावे ला तिरपाल ओढ़ावे गइल रहुवन. बाकिर भूसा पर गिरल बिजली तार के करंट से उनुकर मौत हो गइल.\nसारण जिला से एगो अउर खबर बा अमनौर इलाका से. अमनौर बाजार के एगो दू बरीस के लइका कार से कचरइला का चलते मर गइल. कार वाला कार ले के भाग निकलल.\nगोपालगंज जिला के गोपालपुर इलाका के राजापुर गांव में जमीनी विवाद का चलते अपना दुआरी बइठल एगो बूढ़ के मोटरसाइकिल से आइल दू गो बदमाश गोला मार दिहले सँ. इनुकर बेटी एगो के पकड़ लिहलसि त दोलरका उनुको के गोली मार गिहलसि. बूढ़उ के त ठाँवे पर मौत हो गइल बाकिर घवाहिल बेटी के इलाज हो रहल बा.\nबक्सर जिला के राजपुर इलाका के डिहरी गाँव में एगो बैंक के गाहक सेवा केन्द्र पर लूट करे आइल बदमाशन के गिरोह लूट के विरोध कइला पर तीन आदमी के गोली मार घवाहिल क गइले सँ.\nवाराणसी ज्ञानवापी मस्जिद विवाद मामिला में मस्जिद पक्ष का ओर से एगो आदमी मंदिर पक्ष के वादी 75 वर्षीय हरिहर पांडेय के फोन क के जान से मारे के धमकी दिहलसि. कहलसि कि मुकदमा त जीत जइब बाकिर जान हारल तय बा तोहार.


टटका खबर, सोमार, १० मई – Anjoria\nमई 10, 2010 news in bhojpuri, टटका खबर\nबटाईदारी बिल पर आरपार के लड़ाई लड़े के एलान\nनीतीश सरकार के बेर बेर कहला का बादो कि ओकरा लगे कवनो बटाईदारी बिल नइखे सरकार विरोधी दल आ नेता बटाईदारी बिल के चर्चा करत रहेलें. काल्हु पटना का गाँधी मैदान में किसान महापंचायत जुटल आ ओहमें नीतीश विरोधी लोग बढ़ चढ़ के हिस्सा लिहल. कहल लोग कि लालू से लड़ लिहले बानी जा नीतीशो से लड़ लिहल जाई. महापंचायत में राजीव रंजन उर्फ ललन सिंह, प्रभुनाथ सिंह, दिग्विजय सिंह, अखिलेश सिंह, नागमणि वगैरह लोग मंच पर मौजूद रहे.\nसारण जिला राजद उपाध्यक्ष के पत्नी समेत हत्या\nसारण जिला राजद उपाध्यक्ष जनार्दन सिंह के काल्हु रात चार गो बन्दूकधारी बदमाश माँझी का उनका घर में घुस के गोली मार दिहले. बाद में ऊ सब उनका मेहरारुओ के गोली मार दिहले सँ. हत्या से नाराज लोग छपरा ताजपुर नेशनल हाइवे जाम कर दिहल आ हत्यारन के गिरफ्तार करे के मांग कइल. कहल जात बा कि ई सब पुरान दुश्मनी के नतीजा हऽ. कवनो हत्यारा के गिरफ्तारी के खबर नइखे.\nयूपी के बीएड प्रवेश परीक्षा के पर्चा एके मई के लीक हो चुकल रहुवे\nबीएड प्रवेश परीक्षा के प्रश्नपत्र आगरा के प्रेस से लीक भइल रहुवे आ एह मामिला में अबले आठ जने के गिरफ्तार कइल जा चुकल बा. एहमें प्रेस के केहु नइखे काहे कि पुख्ता सुबूत के इन्तजार बा.\nलालू के साला सरहज पर अपहरण के मुकदमा\nसुभाष यादव का शराब का दुकान में काम करे वाला कर्मचारी जब आपन बकाया तनखाह के माँग कइलस त नाराज सुभाष यादव २६ अप्रेल का दिने ओकरा के ओकरा घर से उठा ले अइलन आ अपना घर में बन्द कर दिहलन. दिल्ली जाये लगलन त अपना मेहरारू के कह गइलन कि जब ले बीस हजार रुपिया नइखे दे देत तबले एकरा के छोड़ीहऽ जन. सुभाष के दिल्ली गइला पर ऊ कर्मचारी केहू तरह भाग निकलल. थाना में केस दर्ज ना भइल त कोर्ट का शरण चहुँपल जहाँ से आदेश भइल बा कि सुभाष यादव आ उनका पत्नी पर फिरोटी खातिर अपहरण के मामिला दर्ज कइल जाव.\nआजु मनावल जा रहल बा शेरे बलिया के जयन्ती\nआजादी से पहिले बलिया के आजाद करा लेबे वाला आ चौदह दिन ले डीएम बन के बलिया के शासन चलावेवाला चित्तू पाण्डे के जयंती आजु बलिया में मनावल जा रहल बा. १० मई १८९५ के बलिया के रट्टूचक गाँव में भइल रहे. बाकिर पता ना कवना कारण चौराहा पर लगावल उनका मूर्ती के माला पहिरावे के केहू तइयार ना होला. जवने नेता शुरु में पहिरवलें उनकर दिन खराब हो गइल. अब ई अफवाह काहे उड़ल आ जनमानस में पइठल ई मालूम नइखे. चित्तू पाण्डे के जहाँ जनम भइल रहे ऊ जगहा गंगा का गोदी में विलीन हो चुकल बा.\nएह देश में हिन्दू होखल अपराध हो गइल बा\nविश्व हिन्दू परिषद के अंतर्राष्ट्रीय महासचिव डा॰प्रवीण तोगड़िया आजु सोमार का दिने एस आई टी का सोझा पेश भइलन. पेशी से पहिले पत्रकारन से बतियावत तोगड़िया कहलन कि उनका इहो नइखे मालूम के उनका खिलाफ शिकायत का बा. कहलन कि बुझात बा कि एह देश में हिन्दू होखल अपराध बन गइल बा. जे भी हिन्दू के बात करे ओकर प्रताड़न होखे लागत बा जबकि फाँसी के सजा पा चुकल अफजाल जइसन लोग के हर सुख सुविधा दिहल जा रहल बा.\nविवादित जजन के तबादला पर सरकार के रोक\nकरोड़ों रुपिया के भविष्यनिधि घोटाला से कथित रुप से जुड़ला के आरोप का बाद तीन गो हाईकोर्ट जज के तबादला कर दिहल गइल रहे. अब सुप्रीम कोर्ट के कालेजियन एह जजन के वापिस ओहि अदालतन में भेजे के सिफारिश कइले रहे जहवाँ से एह लोग के हटावल गइल रहे. केन्द्रीय कानून मंत्री वीरप्पा मोइली एह अनुशंसा के अस्वीकृत कर के वापिस भेज दिहले बाड़न कि एह पर फेर से विचार कइल जाव. अब अगर कालेजियम फेर से उहे फैसला लीहि त सरकार के मानही के पड़ी.\nविचार हो रहल बा किन्नर रेजीमेंट बनावे पर\nअरुणांचल प्रदेश के गृहमंत्री केन्द्र से दिफारिश कइले बाड़े कि भारत चीन सीमा के रखवाली खातिर किन्नर रेजीमेंट बनावल जाव. उनकर कहनाम बा कि अगर किन्नरन के मौका दिहल जाव त ऊ पूरा इमानदारी से देश के सेवा कर सकेलें. किन्नर समुदाय के विकास खातिर हमेशा लागल रहे वाला किन्नर लक्ष्मी त्रिपाठी के कहनाम बा कि इतिहास गवाह बा कि ई समुदाय हमेशा देश का प्रति आपन वफादारी साबित कइले बा बाकिर सरकार हमनी पर कबो विश्वास ना जतवलस.\nशेयर सूचकांक में ५६१ अंक के उछाल\nआजु के शेयर बाजार ५६१ अंक उछल के बन्द भइल जवन पिछला दस महीना में एक दिन में सबले बड़हन उछाल बा. एह उछाल के कारण बा कि इन्टरनेशनल मोनेटरी फण्ड ग्रीस के आपात सहायता देबे के एलान कर दिहलस. ग्रीस संकट से बाजार पिछला हफ्ता से गिरत आवत रहल हऽ जवन ई खबर सुन के खुशी से उछाल मार दिहले बा.\nबीस बीसा क्रिकेट वर्ल्ड कप से बाहर हो गइल भारत\nकाल्हु का मैच में वेस्टइंडीज का हाछे दयनीय तरीका से हरला का बाद भारत के टीम विश्व कप का सेमीफाइनलो में ना खेल पाई. एक तरह से ई बढ़िया खबर होखी अगत चार पाँच साल एही तरह भारत हर क्रिकेट टूर्नामेंट हारत जाव त. क्रिकेट जइसन बरगद का चलते पता ना कतना खेल के हालत घास जइसन हो गइल बा जबन बरगद के छाया में ना पनप पावे आ क्रिकेट बरगद लेखा खेलन के छाप लिहले बा.


भोजपुरी के गँवारू भाषा जनि बनाईं (सँझवत-2 के संपादकीय) – Anjoria\nदिसम्बर 1, 2019 रामरक्षा मिश्र विमल, सँझवत-, साहित्य आ संस्कृति\nभोजपुरी दू डेग आगे त हिंदी दू डेग पाछे\nहिंदी के कुछ तथाकथित विद्वान एह घरी भोजपुरी पर आपन-आपन ब्रह्मास्त्र चलावे में लागल बा लोग. ऊहन लोग में ई डर समा गइल बा कि भोजपुरी के जहाँ संविधान का आठवीं सूची में जगह मिलल कि हिंदी सतनास के गइलि. उहाँ सभ के गणित विषय ढेर प्रिय हो गइल बा. बड़ा नीमन फर्मूला निकलले बानी सभे – “भोजपुरी दू डेग आगे त हिंदी दू डेग पाछे.” अतने ना, उहाँ सभ भोजपुरी के ‘बोली’ बतावहुँ पर तनी ढेरे अध्ययन क लेले बानी.\nअब उहाँ सभ के के बताओ कि जवन आजु मानक हिंदी बिया, तवन पहिले ‘खड़ी बोली’ रहे आ हाँ खा तक सधारन जनता में ‘खड़ी हिंदी’ का नाँव से जानल जात रहे. भारतेंदुओ युग में गद्य के भलहीं शुरुआत हो गइल रहे बाकिर कविता त काफी बाद में, ऊहो टुक-टाँइ टुक-टाँइ लिखाए शुरू भइल. हिंदी के ई सरूप बनल द्विवेदी युग में, जबकि ओकरा पहिले तुलसी के अवधी, सूर के ब्रजभाषा अउर कबीर के भोजपुरी आम जन में प्रतिष्ठित रहली सन. साँच त ई बा कि एहिजा भाषा विज्ञान के कवनो जरूरते नइखे, एहिजा इतिहासे के चरचा ईमानदार चरचा कहाई. हर भोजपुरिया का भीतर अपना राष्ट्रभाषा हिंदी खातिर अशेष सम्मान आ प्यार बाटे. भोजपुरी हमनी के मातृभाषा हटे. हिंदी के मजबूती का नाँव पर भोजपुरी के घवदाह कइल कवनो चल्हाकी के काम ना कहाई.\nसर्वे का फार्मेट में बदलाव कराईं\nभोजपुरी के संविधान का आठवीं अनुसूची में रखवावे का विरोधी लोगन में प्रो. अमरनाथ जी के पहिल चर्चा होला. उहाँका भाषा आ साहित्य के विद्वान हईं. उहाँके चिंता अंकगणित के लेके बा. हिंदी का मजबूती के चिंता कइल कवनो गुनाह थोरे बा ? ई त सभ में होखेके चाहीं. बाकिर एकरा खातिर भोजपुरी के विकास रोकल कहाँ से सही कहल जाई ? ई काम भोजपुरी के विकास रोकलहुं बेगर त होइये सकता.\nहम उहाँके एगो फेसबुक पोस्ट पर आपन टिप्पणी देले रहीं. हम लिखले रहीं कि सर्वे का वर्तमान स्वरूप से हिंदीभाषी के वास्तविक संख्या सामने नइखे आवत. अहिंदीभाषिओ क्षेत्र में हिंदी बोले-लिखे-पढ़ेवाला के नीमन संख्या बाटे. हिंदी देश के गर्व के भाषा ह. गाँधीजी आदि महापुरुष लोग आजादी से पहिलहीं एकरा के राष्ट्रभाषा मानि लेले रहन. संपर्क भाषा का रूपो में भारत में एकर केहू सानी नइखे. वर्तमान में हिंदी के विराट रूप राष्ट्रभाषा के बाटे ; एकर दरजा भारत सरकार के प्रथम राजभाषा के बा. हिंदी कवनो बड़हन भूभाग के मातृभाषा ना हटे, एहसे मातृभाषा वाला वर्ग में हिंदी के ना राखल जाएके चाहीं. एकरा खातिर एगो अलग कॉलम होखेके चाहीं ताकि सभ भसन के मिलाके जवन संख्या बने, तवना में ई मति जुटो. खाली अतने बदलाव से कवनो मातृभाषाभाषी के संख्या कम ना होई आ हिंदीभाषी के वास्तविक संख्या सामने आ जाई. आजु देश के अधिकांश लोग अपना भाषा का साथे हिंदियो में संवाद करतारे, एहसे एकर जरूरत पक्षपातोपूर्ण ना कहाई.\nहमरा एह आशय के टिप्पणी पर केहू के कवनो प्रतिक्रिया त ना रहे बाकिर कुछ दिन का बाद अमरनाथ जी के अगिला पोस्ट में एह आशय के एगो प्रस्ताव भारतीय भाषा परिषद् , कोलकाता से पारित करववला के आइल रहे. एकरा बादो आजु जब एह संदर्भ में नकारात्मक टिप्पणियन के बाढ़ि लउकतिया त चिंता होता.\nध्वनि आधारित वर्तनी\nसोशल साइट पर बीच-बीच में भोजपुरिया लोगन के व्यंगो पढ़े के खूब मिलेला. कुछ लोग त ओह लोगन खातिर गारियो देबे खातिर उतारू हो जालन, जे उनका भाषा में तनिको दोष निकालि देले होखे. माने भोजपुरी एगो अइसन भाषा ह, जवना खातिर पढ़ल-लिखल बिलकुल जरूरी नइखे, जवन मन करे, जइसे-तइसे लिख दीहीं. ऊहे करेक्ट आ ऊहे परफेक्ट. जो एकरे के सही मानि लिहल जाउ त सहजे में भोजपुरी का स्तर के आकलन कइल जा सकता. फेरु एकरा खातिर अतना ढंढ-कमंडल बन्हला बिना कवन अकाज बा भाई ?\nवर्तमान में गईल, नईखे, कईसे आदि शब्दन के भरमार लउके लागल बा. अलग-अलग क्षेत्रन में कुछ शब्दन के रूप अलग बा, ओकर प्रयोग एक हद तक जायज बा, बाकिर जवना शब्दन के वर्तनी ओकरा ध्वनि का अनुरूप नइखे, ओकरा प्रयोग के उपयुक्त कइसे मानल जा सकता ? बलाघात का कारन गइल, गइलऽ आ गऽइल के अलग-अलग ध्वनि मिलेले बाकिर गईल, नईखे, कईसे आदि के ध्वनि कतहीं नइखे. एहिजा ‘इ’ (ह्रस्व) के प्रयोग ठीक रही. मानकीकरण का राहि में भोजपुरी भलहीं ढेर डेग आगे ना बढ़ल होखे, बाकिर नीमन त ईहे होई कि भोजपुरी शब्दन का ध्वनि के महसूस कइल जाउ आ ओकरा खतिर सही वर्तनी के प्रयोग कइल जाउ. हम अउरिओ संपादक लोगन से अनुरोध कइल चाहबि कि ध्वनि का आधार पर जो वर्तनी सही नइखे लागत त ओकरा के जरूर संपादित कइल जाउ आ गाहे-बेगाहे एह आशय के कुछ लेख आ टिप्पणिओ प्रकाशित कइल जाउ.\nभोजपुरी के गँवारू भाषा जनि बनाईं\nभोजपुरी के गँवारू भाषा बनावे प उतारू लोगनो से हमरा बहुत शिकायत बा. बोली से भाषा तक पहुँचे में भाषा के (मोटामोटी) एकरूपता काम आवेले आ ओकरे कारन मानकत्व मिलेला, हालाकि अंतर्राष्ट्रिओ स्तर का भसन में ई गुन नइखे मिलत. बाकिर, एह दौरान जवन बात सबसे अधिक महत्त्वपूर्ण होले ऊ ह “भाषा के स्तरीयता का प्रति सचेष्टता”. लगातार लागल रहे के परी एह पुनीत कार्य में, एकरा सङहीं समय का सङहूँ चलेके परी. वक्त का प्रवाह से भाषा का प्रवाह के अलग नइखे कइल जा सकत. लोकप्रिय आ सहज आगत देशी-विदेशी शब्दन के अपनावलो ओतने जरूरी बाटे ना त भाषा से सहजता गायब हो जाई. समय का साथ चले में कई गो चीजन के छूटि जाए के खतरो भी रहेला बाकिर ओतना मोह त बाद क के चलहीं के परी. एहसे सहज बोलचाल में आ रहल अलग भसन का शब्दन पर नाक-भौं मति सिकोरीं, भाषा के गँवारू बनावे खातिर कोपभवन में मति चलि जाईं. जब ढेर लिखाए आ बोलाए लागी त कई गो शब्द आपन रूप बदलि दीहें स. इंतजार कइल जाउ. हमनी के ज्यादा से ज्यादा ध्यान लिखे आ बोले पर रहेके चाहीं.\nकर्ट्सी आ संवेदना\nभोजपुरी का प्रति प्रेम सोशल साइट आ धरना-प्रदर्शन में त खूब लउकता बाकिर जब केहू पुस्तक आ पत्रिका मुफ्त में आ आपन डाको खर्च लगाके भेजता, तबो भोजपुरी के अधिकांश सम्मान्य जन पावतियो के एगो शब्द ना लिखतानी ना सुनावतानी, प्रतिक्रिया लिखल त दूर के बात बा. भोजपुरी संस्कृति के जीएवाला लोग में कर्ट्सी आ संवेदना के लगातार बढ़ रहल अभाव चिंताजनक बा. साहित्यकार आ संपादक लोगन से जब हमार बात होला त अक्सर ई मुद्दा उठ जाला आ ‘खेद प्रकट’ आउर संतोष का सङे मन का कोठिला में बन्न हो जाला. जरूरी बा एह खतरनाक स्थिति पर सोचल. अइसन काहें होता ? अउर संदर्भन में लोगन में कर्ट्सी के अभाव नइखे लउकत, खाली भोजपुरिए में ई बेमारी आपन पाँव ढेर बढ़ा रहल बिया. ई अनदेखा कइल ह आ एकरा मूल में अहंकार से लबालब समाजनिरपेक्ष व्यक्ति के अहंकार काम करेला. किताबि भा पत्रिकारउरा भले घटिया भा अनस्तरीय लागल होखे, एक बेरि फोन उठाके त बोलि दीं कि मिल गइल, ना रिस्पांस मिले त मैसेज कर दीं, अतना से रउरा अनलिमिटेड पैक के एको पइसा के नुकसान नइखे होखे जात. अतने से ओह लेखक भा संपादक के कम से कम उत्साह त बढ़ि जाई. ई इग्नोर करेवाला रवैया भोजपुरी का विकास में कतना सहयोगी बनी, ई त भविष्ये बताई.\nचलत-चलत एगो प्रस्ताव.\nष आ श के प्रयोग\nजहँवा हिंदी का शब्द के प्रयोग अपरिवर्तित रूप (बिना विभक्ति-प्रत्यय) में होखे, ओहिजा ‘ष’ आ ‘श’ के प्रयोग करेके चाहीं. उच्चारण में असहज प्रयोग का बादो इन्हनी से बनल शब्द अबहिंयो हिंदी में ओसहीं बनल बाड़न. उदाहरण खातिर हिंदीभाषी भी आ हिंदियोभासी- दूनो पद सही बा बाकिर हिंदीभासी भा हिंदी भासा के प्रयोग ठीक ना रही. ई मत भूलल जाउ कि सभ भोजपुरीभाषी अपना सहज रूप में अब हिंदियोभासी बाड़न. अपना के बिल्कुल अलग देखावे खातिर दू-दू गो शब्द दिहला से आगिल पीढ़ी भ्रम में आके गलत प्रयोग के शिकार हो सकतिया. हमनीके मए मेहनत उहनीके सँवारे खातिर होखेके चाहीं, बिगारे खातिर ना.\nङ के प्रयोग\nहिंदी में ‘ङ’ के प्रयोग बिना स्वर के आ खाली अनुस्वार का रूप में बा. भोजपुरी के ई सौभाग्य बा कि ओकरा में ‘ङ’ के प्रयोग स्वर का सङहूँ बा – जइसे, महङ, महङा, महङी, बहङी, महङू, महङे, महङो. रउआँ लाख चाहबि बाकिर महँग, महँगो, बहँगी आदि में भोजपुरी माटी के ध्वनि ना मिली. एहसे हमार आग्रह बा कि अपना एह थाती के अनदेखा मति कइल जाव आ लेखन में एकर सहज प्रयोग कइल जाव. एही तरह के कुछ सहज प्रयोग भोजपुरी के अलग पहचान खातिर बाद में आधार स्तंभ होइहें स. भाषा में कबो-कबो संकट के स्थिति आ जाले. अब जो ‘सवाङ’ के ‘सवांग’ लिखबि त शवांग के बिंब त आइए नु जाई मन में ! अइसहीं, संस्कृत के ‘षडानन’ का तर्ज पर हिंदी में ‘षड़ानन’ लिखबि त उच्चारण त ‘सड़ानन’ नियन होइबे करी. कम से कम एह जुगुप्सामिश्रित हास्य से त हमनी के बाँचहीं के चाहीं. ‘सड़ानन’ ना कहिके निकटस्थ आ अवधिओ में स्वीकृत उच्चारण खड़ानन त कइले जा सकता.\nभोजपुरी भाषा, साहित्य आ संस्कृति का बढ़ंती खातिर आस लगवले शुभकामना करत,\n(सँझवत-2 के पीडीएफ ‘भोजपुरी साहित्यांगन से साभार)\nभोजपुरी रचना पर आलोचना के किताब के विमोचन


भोजपुरी भाषा के उत्पत्ति, नामकरण, क्षेत्र आ लिपि | जोगीरा\nHome आलेख भोजपुरी भाषा के उत्पत्ति, नामकरण, क्षेत्र आ लिपि\nभोजपुरी भाषा के उत्पत्ति\nभोजपुरी भाषा के नामकरण\nभोजपुरी भाषा के क्षेत्र\nभोजपुरी के मानकीकरण\nभोजपुरी भाषा के लिपि\nभोजपुरी भाषा के उत्पत्ति मागधी, प्राकृत आ अपभ्रंश से भइल। ई पूर्वी परिवार के भाषा हिय। भाषावैज्ञानिक दृष्टि से पूरा भोजपुरी भाषी इलाका हिंदी क्षेत्र से बाहर पड़ेला। एह मत के समर्थन जार्ज अब्राह्म ग्रियर्सन, सुनीति कुमार चटर्जी, उदयनारायण तिवारी आदि भाषावैज्ञानिक लोग कइले बा। भाषाविज्ञान के मोताबिक भोजपुरी हिंदी के अपेक्षा बंगला, उड़िया, असामिया से बेसी निचका बिया।\nस्वतंत्रता संग्राम के दौरान भोजपुरी भाषी इलाका में हिंदी के प्रचार भइल आ एजवाँ हिंदी के शिक्षा, राजकाज आदि के भाषा के रूप में स्वीकार कइल गइल। लिपि (देवनागरी लिपि) के एकरूपता के वजह से भी भोजपुरी हिंदी के निचका आइल।\nभाषा के अर्थ में भोजपुरी’ शब्द के पहिला प्रयोग रेमंड द्वारा ‘शेरमुताखरीन’ नाँव के किताब के अनुवाद (दोसरा संस्करण) के भूमिका में मिलेला। एकर प्रकाशन वर्ष 1789 है।\nएकरा नामकरण के बारे में कई तरह के मत प्रचलित बावे। एहमें तीन गो मत विशेष रूप से उल्लेखनीय बा।\nपहिला मत के अनुसार राजा भोजदेव (सन् 1005-55 ई.) के नाँव पर भोजपुरी नाँव पड़ल। एह मत के समर्थक जार्ज अब्राहम ग्रियर्सन, उदयनारायण तिवारी जइसन विद्वान लोग कइले बा। एकरा बारे में उदयनारायण तिवारी के कहनाम बा कि “भोजपुरी बोली का नामकरण शाहाबाद जिले के भोजपुर परगने के नाम पर हुआ है। शाहाबाद जिले में भ्रमण करते हुए डॉ. बुकनन सन् 1812 ई. में भोजपुर आए थे। उन्होंने मालवा के भोजवंशी ‘उज्जैन’ राजपूतों के चेरों जाति को पराजित करने के संबंध में उल्लेख किया है।”\nकुछ आधुनिक इतिहासकार लोग मालवा के राजा भोजदेव भा उनका वंशजन के द्वारा भोजपुर विजय पर संदेह व्यक्त कइले बा। एह पर विचार करत दुर्गाशंकर सिंह नाथ लिखले बानी कि (मालवा के भोज) “भोजपुर भोजदेव पूर्वी प्रांत में कभी नहीं आए।”\nदूसरा मत के अनुसार एकर नामकरण वेद से जोड़ल गइल बा। वेद में भोज शब्द के प्रयोग मिलेला। एह मत के समर्थन में डॉ. ए० बनर्जी शास्त्री, रघुवंश नारायण सिंह, जितराम पाठक के नाँव प्रमुख बा।\nअसल में ई मत पुरस्वत्थानवादी मानसिकता के देन हवे, जवना में हवाई जहाज बनावे से लेके परमाणु बम सबकर उत्स वेद में साबित कइल जाला। कुछ लोग के इहो बुझाला कि कवनो चीज के प्राचीन सिद्ध क देला से ओकर महत्त्व बढ़ जाला, ऊ स्वतः प्रामाणिक हो जाला। एही मानसिकता के लोग भोजपुरी के उत्स वेद में सिद्ध करेला।\nएकरा बारे में एगो तीसरो मत बा जवना के मुताबिक भोजपुरी भाषा के नामकरण कन्नौज के राजा मिहिरभोज के नाम से जुड़ता। एह मत के अनुसार राजा मिहिर भोज के नाँव पर भोजपुर बसल रहे। एह मत के पक्षधर पृथ्वी सिंह मेहता, परमानंद पांडेय आदि बा लोग। परमानंद पांडेय के अनुसार “गुर्जर प्रतिहारवंशी राजा मिहिरभोज का बसाया हुआ भोजपुर आज भी पुराना भोजपुर नाम से विद्यमान है।” मिहिर भोज के शासनकाल सन् 836 ई० के आसपास मानल जाला\nराहुल सांकृत्यायन भोजपुरी के ‘मल्ली’ आ ‘काशिका’ दूगो नाँव देले रहीं। असल में उहाँ के प्राचीन गणराज्यन (सोरह महाजनपद) के व्यवस्था से सम्मोहित रहीं। एही से उहाँ के महाजनपद के नाँव पर ओजवाँ के भाषा के नाँव रखे के चाहत रहीं। बिहार के दूगो भाषा अंगिका आ बज्जिका के नामकरण उहें के कइल ह। अंग नाँव के महाजनपद के नाँव पर ओजवाँ के भाषा के नाँव उहाँ के अंगिका रखनी। एकरा पहिले जार्ज अब्राह्म ग्रिर्यसन अंगिका के मैथिली के अंतर्गत रखले रहींबाकिर एकर स्वतंत्र भाषिक विशेषतो कावर उहाँ के ध्यान गइल रहे। एही से उहाँ के अंगिका के मैथिली के ‘छींका-छाकी’ रूप कहले बानी।\nराहुल जी द्वारा भोजपुरी के कइल गइल नामकरण मान्य ना हो सकल। असल में ओह बेरा ले भोजपुरी नाँव प्रचलित हो गइल रहे। दूसरे उहाँ के मत भोजपुरी के मल्ली आ काशिका नाँव से दू भाग में बाँटत रहे।\nभोजपुरी एगो बड़हन भूभाग के भाषा हिय। एक फइलाव भारत के बहरियो बावे। ई पूर्वी बिहार आ पश्चिमी उत्तर प्रदेश के संगे-संगे झारखंड के कुछ भाग के लोगन के मातृभाषा हिय। एकरा अलावे ई बिहार आ उत्तर-प्रदेश के भोजपुरी भाषी जिलन से सटल नेपाल के कुछ हिस्सन में बोलल जाले।\nई बिहार के पूर्वी चंपारण, पश्चिमी चंपारण, सारण, सीवान, गोपालगंज, भोजपुर, बक्सर, रोहतास आ भभुआ जिला में आउर उत्तर प्रदेश के बलिया, गाजीपुर, गोरखपुर, देवरिया, कुशीनगर, महाराजगंज, वाराणसी, आजमगढ़, संतकबीर नगर, सिद्धार्थनगर, मऊ आ जौनपुर में बोलल जाले। झारखंड में ई पलामू, गढ़वा आ लातेहार जिलन के कुछ भाग के लोगन के मातृभाषा हिय।\nनेपाल के रोतहट, बारा, पर्सा, बिरगञ्ज, चितवन, नवलपरासी, रूपनदेही आ कपिलवस्तु में भोजपुरी बोलल जाले। एजवाँ के थारू लोग भोजपुरी बोलेला। नेपाल में भोजपुरी भाषी लोगन के आबादी ढाई लाख से बेसी बा जवन ओजवाँ के जनसंख्या के लगभग नौ प्रतिशत बा।\nभारत आ नेपाल के अलावे ई मॉरिशस, फिजी, सूरीनाम, ट्रीनीडाड, नीदरलैंड जइसन कई गो देशन के बड़हन आबादी के भाषा भोजपुरी बा।\nकुछ लोग के आग्रह रहेला कि भोजपुरी भाषा जइसे बोलल जाले, एकदम वइसही लिखन जाव। एजवा एह बात के हरदम ध्यान रखे के चाही कि बोली आ भाषा में हमेशा अंतर रहेला। दुनिया के कवनो भाषा जवना तरे बोलल जाले एकदम ओही तरे लिखल ना जाले।\nअब भोजपुरी बोली भर नइखे रह गइल। ई अब खाली गीत गवनई के भाषा नइखे रह गइल। अब ई विचार आ शास्त्र के भाषा बन चुकल बिया। जल्दिए शासन-प्रशासन, ज्ञान-विज्ञान आदि के भी भाषा बनी। अइसन स्थिति में एकरा खातिर देवनागरी लिपि के कवनो अक्षर, संयुक्ताक्षर भा मात्रा के छोड़ल ठीक ना होई। एह से अभिव्यक्ति में कठिनाई होई।\nजवना चीज खातिर भोजपुरी में शब्द बा निःसंदेह ओकरा के अपनावे के चाही बाकिर हिंदी, अंग्रेजी आ आउरो कवनो भाषा के शब्दन के भोजपुरियावे के फेर में ओकर वर्तनी बिगाडल ठीक नइखे। जरूरत पडला पर दोसरा भाषा के शब्दन के बेहिचक अपनावे के चाही। एह से भोजपुरी समृद्ध होई। बंगला, मैथिली इहे कइले बा। एह से भोजपुरी के विकास होई। अंग्रेजी के समृद्धि के एगो बड़हन वजह इहो बा कि ऊ अपना जरूरत के मुताबिक कवनो भाषा के शब्दन के अपना लेले। ‘लाठी’, ‘धोती’, समोसा, गरदा उड़ गइल जइसन बहुते शब्द एकर उदाहरण बाटे। शुद्धतावादी दृष्टिकोण से हिंदी के बहुते नुकसान भईल बा। हमनी के खाँटी भोजपुरी के आग्रह से बचे के चाही।\nजब भोजपुरी के हर तरह के अभिव्यक्ति के भाषा बनावे के बा त मुख सुख, स्थानीय प्रयोग आदि के आग्रह से ऊपर उठे के होई। अंग्रेजी, हिंदी सहित सब भषन के स्थानीय रूप बावे बाकिर ओह हिसाब से लिखल ना जाला।\nभूमंडलीकरण के दौर में इंटरनेट आ आउर नया-नया आविष्कार के प्रयोग, सूचना क्रांति, जीवन के हरेक क्षेत्र में बढ़त प्रतिस्पर्धा से जीवन के गति तेज होई, जीवन के भौतिक समृद्धि बढ़ी। एह से भोजपुरिया समाज के आचार-विचार, व्यवहार जीवन मूल्यन में बदलाव आई। चूँकि भाषा सामाजिक संपत्ति हवे। ई समाजे में जन्म लेले आ समाजे में विकसित होले।\nएह से समाज में आइल बदलाव के हिसाब से भोजपुरी के अपना के ढाले के पड़ी। एह घड़ी कई एकगो कारण से एक जगे से दोसरा जगे के आवागछ, संपर्क बढ़ल बा। एकर प्रभाव भाषा पर भी पड़ल बा। नाहियो चहला पर एक भाषा दोसरा भाषा से प्रभावित होला।\nभाषा में बदलाव होत रहेला। दुनिया के सब भषन में अइसन होला। एकर बहुत सा वजह बा। एकरा के रोकल नइखे जा सकत। भोजपुरी में जवन बदलाव आ रहल बा ओकर स्वागत करे के चाही।\nहरेक भाषा के एगो ग्राम रूप आ एगो शिष्ट रूप होला। अब भोजपुरी खाली गंवार लोग के भाषा नइखे रह गइल। एह से मूर्खतापूर्ण, संस्कारहीन आदि बात के असली भोजपुरी ना मानल जाए के चाही। एकरा के बोले वाला हर तरह के लोग बा।\nभोजपुरी भाषा के बढ़न्ती खातिर ठोस प्रयास के जरूरत बावे। खाली ई कहला से काम ना चली कि भोजपुरी में अइसन-अइसन शब्द बाड़े सन जवना के अनुवाद दोसरा भाषा में होइये नइखे सकत, भोजपुरी सबसे मीठ भाषा हिया अइसन सब बात आत्ममुग्धता के उपज हवे। दुनिया के सब भषन के बारे में अइसन बात कहल जाला आ ई सब समृद्धि के कवनो परिचायक भी ना हवे।\nभोजपुरी देवनागरी लिपि में लिखल जाले। इहे एकर लिपि है। कुछ लोग एकर मूल लिपि कैथी बतावेला। ई ठीक बा कि भोजपुरी के कुछ पुरान दस्तावेज, सनद, पत्र आदि एह लिपि में मिलेला बाकिर खाली एकरे आधार पर भोजपुरी के लिपि कैथी मान लिहल मुनासिब नइखे।\nअसल में ओह कालखंड में कैथी लिपि के प्रयोग खाली भोजपुरिए खातिर ना बल्कि मैथिली, मगही, अंगिका, वज्जिका, अवधी, गुजराती, छत्तीसगढ़ी, हिंदी, उर्दू आदि खातिर होत रहे।\nएह लिपि के उद्भव आ विकास के कुछ ऐतिहासिक वजह रहे। अंग्रेजन के शासन के पूर्वाद्ध तकले कोर्ट-कचहरी के भाषा उर्दू रहे। उर्दू लिखे के अभ्यस्त मुलाजिम देवनागरी लिपि के शिरोरेखा, स्वे, दीर्घ, संयुक्ताक्षर के प्रयोग करे में कठिनाई महसूस करत रहले। ऊ देवनागरी लिपि के प्रयोग में सरलीकरण ओही ढंग से करे लगले जवना ढंग से उर्दू लिपि के सरलीकरण सिकस्ता उर्दू में कइल जाला। एही प्रक्रिया में कैथी लिपि विकसित भइल। एकरा विकास के श्रेय अल्पशिक्षित कातिब, ताईद, किरानी आदि रहे लोग। ई देवनागरी लिपि के सरलीकरण के क्रम में जनमल आ विकसित भइल रहे। एह में देवनागरी लिपि के शिरोरेख, स्व-दीर्घ के अंतर, संयुक्ताक्षर के प्रयोग ना होखे से ई आसान रहे।\nएह लिपि के आपन सीमा बा। एही वजह से ई कबो गंभीर लेखन के माध्यम ना बन सकल। ई कबो देवनागरी लिपि के जगहा ना ले पाई। एह लिपि के नामकरण एगो जाति विशेष के नाम पर भइल बा जेकरा हाथ में मध्यकाल में लिखे-पढ़े के काम रहे।\nभोजपुरी साहित्य के लेखन शुरूए से देवनागरी लिपि में हो रहल बा। कुछ लोग का बुझाला जे भोजपुरी के लिपि देवनागरी का जगहा कैथी क देला से एकरा जल्दी मान्यता मिली। एह विचार से अभिभूत होके कुछ लोग कैथी के भोजपुरी के लिपि सिद्ध करेला।\nपिछला लेखखेसारीलाल यादव और काजल राघवानी की भोजपुरी फिल्‍म कुली No.1 ईद पर होगी रिलीज़\nअगिला लेखभोजपुरी पर्यायवाची शब्द – भाग 2


इशांत झटकलें पांच गो विकेट, जीते खातिर भारत के चाहीं 194 रन\nबर्मिंघम, 03 अगस्त (वार्ता). भारत के अनुभवी तेज गेंदबाज इशांत शर्मा आजु 51 रन दे के पांच विकेट ले लिहलें आ भारत इंगलैण्ड का बीच होखत पहिलका क्रिकेट टेस्ट के तिसरका दिने इंगलैण्ड के पूरा टीम 180 रन पर बहरा गइल. अब जीते खातिर भारत के महज 194 गो रन बनावे के बा.\nइशांत 13 ओवर में 51 रन दे के पांच विकेट लिहलें, ऑफ स्पिनर रविचंद्रन अश्विन 31 ओवर में 59 रन दे के तीन विकेट अउऱ तेज गेंदबाज उमेश यादव अपना सात ओवर में 20 रन दे के दू गो विकेट लिहलें. एह तरह इंग्लैंड के पूरा टीम 53 ओवर में 180 रन बना के आउट हो गइल. पहिला पारी में इंग्लैंड के 13 रन के बढ़त हासिल रहुवे.\nएके ओवर में इशांत तीन गो विकेट ले के इंग्लैंड के मिडिल आर्डर भसा दिहलें आ मेजबान टीम आपन सात गो विकेट गँवा के महज 87 रन बना पवले रहुवे. बाद में जवान खिलाड़ी सैम करेन 65 गेंदन पर नौ गो चउका आ दू दो छक्का मार के 63 रन के पारी खेल के इंग्लैंड के 180 ले पहुंचा दिहलें. उमेश यादव तब करेन के विकेटकीपर दिनेश कार्तिक का हाथे आउट कराके इंग्लैंड के पारी खतम करा दिहलें.


Suryakant Tripathi Nirala s Birthday remembering Shrimati Gajanan Shastrini in Bhojpuri Bhojpuri Spl: निराला जी के जयंती पर उहां के कहानी ‘श्रीमती गजानन शास्त्रिणी ’ के याद – News18 Hindi\nBhojpuri Spl: निराला जी के जयंती पर उहां के कहानी ‘श्रीमती गजानन शास्त्रिणी ’ के याद\n16 फरवरी के बसंत पंचमी मनावल जाई, एह दिन विद्या के देवी मां सरस्वती के पूजन होखेला. एह दिना ही सरस्वती पुत्र महाप्राण सूर्यकांत त्रिपाठी 'निराला' आपन जन्मदिन भी मनावत रहलहन. हालांकि, तिथिवार उनकर जन्मदिन 21 फरवरी के पड़ेला.\nLast Updated : February 15, 2021, 12:33 IST\nसूर्यकांत त्रिपाठी ‘निराला’ जी के जबे चर्चा होला, उनुकर एकही छवि उभरेले, हिंदी के छायावाद के कवि के रूप। आजु बसंत पंचमी ह, जगह-जगह विद्या के देवी सरस्वती माइ के पूजा होता। ओह पूजा में एगो गीत जरूर सुनल जाला,\nवर दे वीणावादिनी, वर दे!\nसरस्वती माता के वंदना में ई गीत रचे वाला निराला जी आपन जनमदिन बसंत पंचमिए के मनावत रहले। सरस्वती के साधक निराला जी के छवि खाली छायावादी कविए के रूप में बा। जबे उनुकर चर्चा होखेला, सबसे पहिले उनुकर कुछु कविते यादि आवेला। राम के शक्ति पूजा, सरोज स्मृति, बादल राग, कुकुरमुत्ता आदि-आदि। राम की शक्ति पूजा आउर सरोज स्मृति त तकरीबन कालजयी रचना के श्रेणी में आ गइल बाड़ी स।\nनिराला जी कवि के अलावा बढ़िया कहानीकारो रहले। उनुकर कहनियन के तीनि गो संग्रहो छपल रहे। उनुकर पहिलका कहानी संग्रह ह ‘लिली’, जवना के प्रकाशन 1930 में भइल रहे। उनुकर दोसरका कहानी संग्रह रहे, ‘चतुरी चमार’। इहो उन्नइस स तीसे में छपल रहे। बाकिर उनुकर आखिरी कहानी संग्रह रहे ‘सुकुल की बीबी’, जवना के प्रकाशन 1941 में भइल रहे।\nई बिडंबना कहाई कि कुछु आउर, निराला जी के रचनाकार रूप में उनुकर खालि कविए रूप चर्चित, प्रशंसित आ मसहूर बा। जबकि उनुकर लिखल कहानी सभ भी आपाना कथ्य, विषय आ रचनाधर्मिता के नजर से तनिको कमतर नइखे। कुछ समीक्षक उनुकर कहानी कला के कथा सम्राट प्रेमचंद के हिसाब से कसे के कोसिस कइले बाड़े लोग। ई स्थापना देबे वाला लोग दरअसल निराला के भावभूमि के भुला देला। प्रेमचंद अलगा भावभूमि के रचनाकार हवन, जबकि निराला दोसरा भावभूमि के। एह वजह से दूनों के कथाकार रूप के तुलने बेमानी बा।\nनिराला जी के तीसरका कहानी संग्रह में एगो कहानी बा, ‘श्रीमती गजानन शास्त्रिणी’। हमरा नजर में ई कहानी आपाना कथ्य आ विषय के हिसाब से जबरदस्त बा। ओइसे त ई कहानी बा, बाकिर एह में जबर व्यंग बा। एह कहानी के प्रमुख पात्र गजानन शास्त्रिणी छायावाद के खिलाफ लेख लिखि के लोकप्रियता हासिल करतारी। एतना लोकप्रिय हो तारी कि उनुकर पति गजानन शास्त्री उनसे कोसों पीछे छूटि जा तारे। गजानन शास्त्रिणी के असली नाम त सुपर्णा बा। गांव के पंडित रामखेलावन के बेटी सुपर्णा के गांव के ही लइका मोहन से आंखि चार हो जाता। महज पंद्रहे साल के उमिर में सुपर्णा गर्भवती हो जातारी त उनुकर बाप के चिंता घेरि ले तिया। फेरू उ युद्धस्तर पर लइका खोजतारे। उनुकर ई खोज बनारस में जाके बैद्य गजानन शास्त्री पर पूरा होता, जे ओह घरी पैंतालिस पार कर चुकल बाड़े। तीसरका पत्नी स्वर्ग सिधारि गइल बाड़ी। घर में कवनो संतान नइखे त बैद्य जी के धर्म रक्षा कइसे होई। धर्म रक्षा खातिर उनुका आपना से करीब तीस साल छोट कनिया से बियाह कइला में कवनो बेंजाइ नइखे लागत। बियाह होखला के बाद सुपर्णा श्रीमती गजानन शास्त्रिणी हो जातारी। एकरा बाद उ पढ़े-लिखे लागतारी। छायावाद के जमि के आलोचना करतारी। ओह से सोहरत मिलता आ ओह सोहरत के कांग्रेस 1937 के चुनाव में फायदा उठावतिया। श्रीमती शास्त्रिणी के जौनपुर से टिकट मिलता आ ऊ काउंसलर चुना जातारी। फेरू जब ऊ लखनऊ जातारी त उनुका उ सब राजनीतिक रोग लागि जाता, जवन आजु के राजनीति आ राजनेता में हर जगह लउकेला। गजानन शास्त्रीणी नाम भले बैद्य जी से उनुका के मिलता, बाकिर बैद्यो जी पीछे छूटि जा तारे। आगे बढ़ि जातारी शास्त्रीणी जी।\nएह कहानी के तोख यानी माध्यम से निराला जी अवसरवाद पर गंभीर चोट कइले बाड़े, समाज में धर्मरक्षा के नाम पर जारी बिडबंना के उजागर कइले बाड़े आ राजनीति के करियख के भी उजागर कइले बाड़े। कहानी ई अइसन बिया कि हर लाइन में जइसे व्यंग झरत होखे। पढ़त खानी ई कहानी हंसे के मजबूर करेले, आ लगले गहरा चोटो पहुंचावेले। हमरा विचार से निराला के एह कहानी के जइसन चर्चा मिले के चाहीं, ओइसन नइखे मिलल। हिंदी कहानी के रसिया लोगन के निराला के एह रचना पर धेयान देबे के चाहीं।\nएही तरी निराला के एगो उपन्यासो बा, बिल्लेसुर बकरिहा। पहिला नजरि में लागि कि ई कवनो बकरी चरावे वाला मियांजी के कहानी ह। बाकिर इहां बिल्लेसुर बाड़े विल्वेश्वर यानी विल्व के ईश्वर यानी शंकर जी। कान्यकुब्ज ब्राह्मण विल्वेश्वर बनि गइल बाड़े देहाती बोलचाल के भाषा में गांव वालन के नजरि में बिल्लेसुर। कहल जा सकेला बिलारि के देवता। बकरिहा भी ओहि तरे बा यानी बकरी वाला। गरीबी में जियत बिल्लेसुर आपन गरीबी दूर करे खातिर शहर जा तारे, बाकिर उहां सफलता नइखे मिलत त गांवे लवटि आव तारे। ओकरा बाद आपन हालत सुधारे खातिर बकरी पालि ले तारे। पिछला सदी के चालीस के दशक में बाम्हन-ठाकुर के बकरी पालल धर्म आ समाज विरूद्ध मानल जात रहे। गरीबी में जियत रह, बाकिर बकरी मति पोस। बिल्लेसुर के माध्यम से निराला जी समाज के एह सोच के चुनौती दे तारे।\nनिराला जी के कहानी आ उपन्यास में कई बार रऊंआ अइसन लागी, जइसे रिपोर्ताज आ संस्मरण भी घोरा गइल बा। कहानी, संस्मरण आ रिपोर्ताज, तीनों विधा एक-दूसरा के सीमा के निराला के कहानी में अक्सर तुरत नजर आवेली। बाकिर कथ्य आ ओकर संदेसा तीर नियर चुभि जाला। हमरा समझ से निराला के एह व्यंग प्रधान रचनन पर हिंदी समाज के ध्यान देबे के चाहीं आ उनुका गद्य रूप के भी विवेचन करे के चाहीं। महाप्राण के जयंती पर उनुका खातिर इहे विनम्र श्रद्धांजलि होई। (लेखक उमेश चतुर्वेदी वरिष्ठ पत्रकार हैं.)\nBhojpuri News in Bhojpuri


अन्ना हजारे के आंदोलन के कवरेज तरीका से होखे – टटका खबर\nअन्ना हजारे के आंदोलन के कवरेज तरीका से होखे\nनई दिल्ली, 21 अगस्त (आईएएनएस). अन्ना हजारे के आंदोलन का कवरेज में मीडिया, खासतौर से टेलीविजन के भूमिका पर सवाल उठावत विशेषज्ञ एहमें अधिका संतुलन आ निष्पक्षता के जरूरत बतावत बाड़े आ पक्षपातपूर्ण अउर सनसनीखेज रिपोर्ट से बाचे के सलाह देत बाड़े.\nसमाचार पत्र ‘द हिंदू’ के सम्पादक सिद्धार्थ वरदराजन आईएएनएस से कहले, “अन्ना हजारे के आंदोलन के कवरेज करत मीडिया अन्ना टीम के अउर अन्ना के सहयोगियन के अनुचित बयानो के आलोचना नइखे करत.”\nसूचना एवं प्रसारण मंत्री अम्बिका सोनी अन्ना हजारे के ओह टिप्पणी के आलोचना कइले बाड़ी जवना में अन्ना कहले बाड़े कि मीडिया आ उनुकर समर्थक उनुका परिवार के तरह हउवे. सोनी एह बाति पर आश्चर्य जतवली कि मीडिया आंदोलन के हवा देत बा.\nवरदराजन कहले कि, “इलेक्ट्रॉनिक मीडिया जवना तरह अन्ना पक्ष के बढ़ावा देत बा ओहसे हम परेशान बानी. लेकिन प्रिंटो मीडिया के एह मुद्दा पर आत्मनिरीक्षण के जरूरत बा.”\nवरिष्ठ पत्रकार प्रेमशंकर झा अइसने विचार जाहिर कइले. कहलन कि, “टीवी पर विश्लेषण जब राजनीतिक दल के प्रतिनिधियन का बीच के लड़ाई बन गइल बा त अइसना में रउरा का परोसत बानी.”\nझा के कहना बा कि कवरेज का मामिला में प्रिंट मीडिया बेसी संतुलित बा.\nटिप्पणीकार संजय हजारिका एह बाति के जाँच करावल चाहत बाड़े जवना से राजनीतिज्ञन आ उद्योगपतियन से मीडिया के सांठगांठ पता चल सके. कहले कि मीडिया ना त प्रक्रिया के ख्याल करत बिया ना ही आपन दिमाग खुला रखले बिया.\nवरिष्ठ पत्रकार भास्कर रॉय के कहना बा कि, “यदि मीडिया आरोप लगावत बा त दोसरो पक्ष के आपन बाति राखे के मौका मिले के चाहीं. जमीनी सच्चाई बतावत घरी मीडिया के जिम्मेदारी से काम करे के चाही.”\nहिंदी समाचार पत्र ‘दैनिक भास्कर’ के समूह सम्पादक श्रवण गर्ग कहले कि , “हजारे के आंदोलन के कवरेज ना त अंतर्राष्ट्रीय बा, ना सुनियोजिते. काल्हु अगर कवनो दोसर बड़ आयोजन शुरू हो जाव त मीडिया एह तरफ से आंख मूंद ली. मीडिया बस जनता के मांग पूरा करत बिया. जनता के भावना भ्रष्टाचार का खिलाफ बा आ उहे मीडिया में झलकत बावे.”\nकहल जात बा कि राहुल गाँधी अन्ना हजारे…


तरह तरह के अफवाहन से हदसल कश्मीर घाटी - The Logical News\nएने दू तीन दिन से कश्मीर के नेता लोगन के हदासे हाल बेहाल हो गइल बा. तरह तरह के अफवाह फिज़ा में पसरल बाड़ी सँ. केहू कहत बा कि कश्मीर के तिन टुकड़ा करे जात बिया मोदी सरकार. जम्मू के त पूरा राज्य के दर्जा मिली बाकिर कश्मीर आ लद्दाख के केन्द्र शासित प्रदेश बना के दिल्ली से राज चलावल जाई. दोसर अफवाह ई बा कि धारा 370 आ 35 ए के हटा दीहल जाई. केहू कहत बा कि गुलाम कश्मीर के आजाद करावे जा रहल बिया मोदी सरकार. जेकरे मन में जवन आवत बा वइसने अफवाह उड़ा देत बा लोग.\nएह अफवाहन के जोर तह अउर बढ़ि जात बा जब केन्द्र सरकार का तरफ से कवनो बयाल नइखे आवत आ राज्यपाल के बाति केहु मानत-सुनत नइखे. एह दौरान उमर अब्दुल्ला आ महबूबा मुफ्ती के छाती पीटत बयानबाजी हालात अउरी बिगड़ले जात बा.\nअफवाहन के ई दौर तब शुरु भइल जब पहिले केन्द्र सरकार कश्मीर में अउऱी फोर्स भेजे के बाति कहलसि. ओकरा बाद अमरनाथ यात्रा के रोक दीहल गइल आ सभका के जल्दी से कश्मीर से निकल जाए के हुकुम हो गइल. साथही सगरी पर्यटकनो के बाहर निकल जाए के सलाह दीहल गइल बा. कश्मीर घाटी में पढ़े वाला विद्यार्थियनो के बाहर चल जाए के सलाह दीहल गइल बा.\nएह सभ से सभे एह बाति पर सहमत लउकत बा कि कुछ न कुछ त होखहीं वाला बा कश्मीर में. आ जवन होखी तवन अबले ना भइल होखी. काल्हु सबेरे साढ़े नौ बजे मोदी सरकार अपना कैबिनेट के बइठक बोलवले बिया आ शायद ओकरा बाद कुछ अदाजा लाग सको.\nएह हालात में कश्मीर से बाहर निकले के होड़ लागल बा आ एह आपाधापी के पूरा फायदा उठावल बाड़ी सँ हवाई कम्पनी. मनमाना भाड़ा वसूलल जा रहल बा. राहत के बाति बन के आइल बा एयर इण्डिया के एलान कि ऊ श्रीनगर से दिल्ली के किराया 6715 रुपिया से बेसी ना ली.


संजय पाण्डे के त जइसे लाटरीए खुल गइल बा – Anjoria\nसंजय पाण्डे के त जइसे लाटरीए खुल गइल बा\nआजु भोजपुरी सिनेमा के हर बड़का बैनर का फिल्म में बतौर खलनायक शामिल संजय पाण्डे के त जइसे लाटरीए खुल गइल बा. निरहुआ के घरेलू फिल्म निर्माण कंपनी निरहुआ इंटरटेनमेंट के फिल्म “औलाद” खातिर संजय पांडे के बतौर खलनायक लिहल गइल बा. असलम शेख निर्देशित एह फिल्म के शूटिंग आजुकाल्ह आजमगढ़ में चल रहल बा जहवाँ के संजय पाण्डे हउवन. एहसे आजु काल्हु ऊ दिन रात अपना पुरनका साथियन से घेराइल रहत बाड़े. मुंबई में जवन मौका ना मिलत रहे ऊ मौका आजुकाल्हु उनुका मिल रहल बा आ अपना नाते रिश्तेदारन का साथ जम के समय बिता रहल बाड़े. शूटींगो ओही स्कूल में चल रहल बा जहवाँ कबो संजय पाण्डेय पढ़त रहलें. अब यार दोस्तन का साथ मौज मस्ती, काम के काम, आ सजाव दही के सवाद सब एके साथ मिल रहल बा.\nसईंया भइल परदेसी के संगीत मुहुर्त


भोजपुरिया दर्शकन के दिल के धड़कन अनारा गुप्ता – Anjoria\nभोजपुरिया दर्शकन के दिल के धड़कन अनारा गुप्ता\nजून 19, 2010 अनारा गुप्ता, सुशील सिंह\nमिस जम्मू रह चुकल अनारा गुप्ता आज भोजपुरी दर्शकन के दिल के धड़कन बन गइल बाड़ी. कबो सोचलहू ना रहली कि उनका भोजपुरी सिनेमा में ऊ जगहा मिल जाई जहाँ चहुँपे खातिर बड़का बड़का नायिका तरसेली. अनारा गुप्ता भोजपुरी सुपर स्टार रविकिशन, दिनेश लाल यादव, पंकज केसरी, आ सुशीलो सिंह के नायिका बन के ऊ यादगार फिल्म दे चुकल बाड़ी.\nआजुकाल्हु अनारा इकबाल बख्श के भोजपुरी फिल्म हम हईं मुन्ना भईया ले के फेर चरचा में बाड़ी. जेही फिल्म के ट्रायल देखल सभे के एके कहना बा कि सुशील सिंह के एक्शन आ अनारा गुप्ता के सेक्सी लुक दुनु एह फिल्म में देखे लायक बा. अनारा गुप्ता इकबाल बख्श के जमके तारीफ करतारी आ कहली कि इकबाल जी से ढेरे कुछ सीखे के मिलल.\nअनारा गुप्ता के केहू गॉड फादर नइखे. तबो अपना बलबूते भोजपुरी सिनेमा में छा जायेवाली अनारा आज हर कैंप के पसन्द बाड़ी. अनारा गुप्ता के आवे वाली फिल्मन के नाम ह हमार ललकार, बतासा चाचा, तेजाब, दिल तोहरे प्यार में पागल हो गइल, आज के विधायक.\nहम हईं मुन्ना भईया के निर्माता संजय निषाद आ गौतम निषाद हउवे.\n(स्रोत : )\nरविकिशन – चार सप्ताह चार फिल्म


फिलिम बनावेवालन के फायनेंस करे आइल एस एस फिल्म फैक्ट्री – Anjoria\nफिलिम बनावेवालन के फायनेंस करे आइल एस एस फिल्म फैक्ट्री\nभोजपुरी सिनेमा के तिसरका दौर के अउरी मजबूत बनावे खातिर कार्पोरेट कम्पनी “एस एस फिल्म फैक्ट्री” एह इंडस्ट्री से बतौर फायनेंसर आइल बिया. कंपनी के मकसद बा “नयका निर्माता लोग के आर्थिक समस्या दूर करत भोजपुरी सिनेमा के बढ़ावा दिहल.” एह घरी भोजपुरी फिलिमन के बनल पहिले से कम हो गइल बा आ एगो बड़हन समस्या बा फिलिमन खातिर धन जुटावल.\nएह बारे में कंपनी के रुखसार शेख के कहना बा कि, “भोजपुरी सिनेमा के सुनहुला दौर चलत त बा बाकिर नयका फिलिमन के निर्माता लोग के केनियो से कवनो तरह के सहयोग नइखे मिलत. कई एक फिलिम त बस एह चलते डिब्बा बन्द हो जात बाड़ी स काहे कि केहू ओहनी के पाँचो दस लाख के मदद करे ला तइयार नइखे. अब कंपनी के कोशिश रही के हर निर्माता के ओकरा भर जरूरत धन मुहैया करा दिहल जाव जेहसे कि हर फिलिम दर्शकन ले चहुँप सको.”\nइहो जाने लायक बा कि एस एस फिल्म फैक्ट्री अपना होम प्रोडक्शन हाउस से एगो फिलिमो बनावे जात बिया जवना के कहानी लिखल जात बा.\nहर कोई हो गइल बा सुशील सिंह के दिवाना\n"ज्वाला" के शूटिंग क के मुहूर्त कइल गइल


टटका खबर : 28 दिसम्बर 2016 – टटका खबर\n(तिरुपते के श्रीवारी मन्दिर में पूजा करे अइलन राष्ट्रपति प्रणव मुखर्जी)\nरद्द हो चुकल नोटन के अपना लगे राखल अब अपराध मानल जाई आ अइसन करेवालन के ओकरा तगे मिलल नोट से दस गुना भा कम से कम दस हजार रुपिया के जुर्माना भरे के पड़ी. अधिका से अधिका अइसनका कुल दस गो नोट राखल जा सकेला. रद्दी नोटन के बैंक में जमा करे के अब दूइये गो दिन बाटल बा.\nचार गो सरकारी दवा कम्पनियन के केन्‍द्रीय मंत्रिमंडल का तरफ से इजाजत मिल गइल बा कि आपन बकाया भुगतान करे ला फालतू पड़ल जमीन बेच सकीहें. एह कमंपनियन के नाम ह – हिन्‍दुस्‍तान एंटीबायोटिक्‍स लिमिटेड, इंडियन ड्रग्‍स एंड फार्मास्‍युटिकल्‍स लिमिटेड, राजस्‍थान ड्रग्‍स फार्मास्‍युटिकल्स लिमिटेड, अउर बंगाल कैमिकल्‍स एंड फार्मास्‍युटिकल्‍स लिमिटेड.\nअटल बिहारी वाजपेयी की सरकार के दौरान देश के गृह सचिव रहल आ संघ के स्वंयसेवक अनिल बैजल के दिल्ली के नयका उप राज्यपाल बनावल गइल बा. नजीब जंग के इस्तीफा क बाद ई पद खाली हो गइल रहल ह. राष्ट्रपति प्रणब मुखर्जी बैजल के तैनाती के आपन मंजूरी दे दीहले बानी. 70 वर्षीय के बैजल 1969 बैच के आई ए एस अधिकारी हउवें आ सरकार में कई एक महत्व वाला पद सम्हार सुकल बाड़न.\nकवनो दल से गठबनिहन ला बनावे के बात कहत उत्तर प्रदेश में सत्ता जलावत समाजवादी पार्टी के मुखिया मुलायम सिंह यादव बुध का दिने विधानसभा चुनाव खाति 325 गो उम्मीदवारन के सूचीओ जारी क दिहलन. एहमें से 175 जने मौजूदा विधायक हउवें. बाचल 78 गो सीट ला उम्मीदवारन के सूची बाद में जारी करे के बात कहलन. एहसे पहिले मुख्यमंत्री आपन सूची भेजले रहलन जवना में मार सौ तीनो सीटन ला नाम दिहले रहलन. मुलायम सिंह यादव वाली सूची से साफ हो गइल कि मुख्‍यमंत्री अखिलेश यादव के भेजल सूचा के ऊ रद्दी के टोकरी में फेंक दिहले बाड़न. शिवपाल यादव अबहीं गदगद बाड़न बाकि अखिलेश के पलटवार पर सभकर नजर गड़ल बा.\nचारा घोटाला में सजा भुगतत बाकि जमानत पर घूमत राजद अध्‍यक्ष लालू प्रसाद यादव आजु पटना में नोटबन्दी का खिलाफ धरना पर बइठलन बाकि ना त कांग्रेस से केहु पँहुचल ना जदयू से.\nउत्तर प्रदेश के कानपुर देहात जिला में रूरा का लगे सियालदाह-अजमेर एक्सप्रेस रेलगाड़ी के बेपटरी हो गइला से भइल हादसा में 62 जने घवाहिल हो गइलन. हादसा का बाद से कानपुर दिल्‍ली खंड पूरा तरह से ठप हो गइल आ सैकड़न बाड़ियन के आवाजाही रुक गइल बा.\nयूपी के राज्यपाल राम नाईक के संस्मरणन पर आधारित किताब ‘चरैवेति! चरैवेति!!’ के उर्दू संस्करण पर आज लखनऊ विश्वविद्याल. में एगो संगोष्ठी के आयोजन भइल. एह मौका प कई उर्दू विद्वानन के कहना रहल कि उर्दू के विश्वविद्यालय स्तर पर उचित मान दिआवल जाव.\nटाटा संस के कार्यकारी अध्यक्ष रतन टाटा बुध का दिने राष्ट्रीय स्वयंसेवक संघ प्रमुख मोहन भागवत से एकांत में करीब आधा घंटा ले बतियवलें. एह मुलाकात में का बात भइल एकरा बारे में कवनो जानकारी नइखे दिपल गइल.\nवाराणसी के ऐतिहासिक दशाश्वमेध घाट पर होखे वाला “गंगा आरती” में बुध का दिन से ‘कैशलेस’ दान सकारे के इन्जाम चालू हो गइल बा.\nमिर्जापुर जिला के मड़िहान इलाका के जग्गनपुर मजरा में बुध का दिने आटा चक्की का पट्टे में फंसला के चलते एगो औरत के मौत हो गइल.\nमहराजगंज जिला से सटल भारत-नेपाल सीमा का नियरा से आजु कस्टम अधिकारी एगो थाई औरत के साढ़े तीन लाख के करेन्सी का साथे ध लीहले. एहमें नया पुरान दुनू तरह के नोट रहुवे.\nभदोही के शहर कोतवाली इलाका में मोटरसाइकिल सवार बदमाश बैंक से पैसा निकाल के घरे जात एगौ म्हरारी से बीस हजार रुपिया लूट के फरार हो गइले\nवाराणसी के लंका इलाका से बुध का दिने दू गो वन्य जीव तस्करन के गिरफ्तार क के ओकना का लगे से करीब दू हजार जिंदा कछुआ बरामद कइल गइल.\nमऊ के घोसी कोतवाली के एगो आदमी का खाता में केहू 15 लाख रुपिया जमा क दीहल जवना से परेशान हो के खाताधारक आयकर विभाग का तगे एकर शिकायत कइले बा.\nबिहार के सारण जिला के भगवान बाजार इलाका में बुध का दिने ब्रह्मपुर मुहल्ला का लगे एगो ट्रक से कचरा के दू आदमी के मौत हो गइल.\nपश्चिम चंपारण जिला के अलग-अलग इलाकन नेपाली चरस , गांजा ,पिस्तौल आ बहुते शराब बरामद क के पुलिस दू गो तस्करन के ध लिहलसि.\nअपना इलाका के खबर रउरा सभे अपना WhatsApp से 7572088872 पर भेज सकीलें.\nTags: टटका खबर


जब भोजपुरिया लोग सुतल होखे: मुँहचोर लोग आ बाबा रामदेव के अनशन\nमुँहचोर लोग आ बाबा रामदेव के अनशन\nबाबा रामदेव के अनशन के सरकारी गुंडन के दम पर दबा देवल गइल बा। ई कवनो हिसाब से ठीक नइखे। एहपर एक से एक नेता आपन आपन घटिया बयान दे रहल बा लोग। बाबा के दिल्ली में पन्दरे दिन तक घुसे के भी मनाही हो गइल बा। सरकार आ मस्तिष्क विहीन पुलिस अपना के शेर बुझता बाकिर एकर फल तनिको आच्छा ना होई।\nएगो कपिल सिब्बल बाड़न जिनकरा काल्ह तक बाबा के साथे बात करे में कवनो दिक्कत ना भइल लेकिन जवन काम ई कइले बाड़न ओकर बदला इनका कहीं-ना-कहीं त चुकावहीं के पड़ी। बाबा के आन्दोलन से खिसिया के ई कहले बाड़न कि- योग के आसन सिखावे वाला राजनीतिक आसन मत सिखावल करे। लेकिन ई सलाह देवे के पहिले ई ना सोचलन कि राजनीति में जे भी जाला चाहे जा सकता ओकरा खातिर कवनो योग्यता तय नइखे त ई कहे के अधिकार इनका कहाँ बा कि के राजनीतिक बात करी आ के ना करी। अपना बयान में ई आदमी कहले बा कि ई सब बात लाजमी रहे। लेकिन हमार सवाल बा कि जब विधानसभा चुनाव के प्रचार में लोगन के संख्या पाँच हजार बहुत आसानी से पहुँच जाला तब बाबा अतना लोकप्रिय आदमी के आन्दोलन में कइसे पाँचे हजार आदमी आई? ई सोचले बिना कवनो आग्या सरकार चाहे पुलिस कइसे दे सकेले। ई साबित करता कि कपिल सिब्बल आ पुलिस दूनो के दिमाग में तनिको ईमानदारी नइखे चाहे ई दूनू के दूनू एकदम तानाशाही आ भ्रस्टाचार के समर्थक बा।\nअइसहीं एगो नेता दिग्विजय सिंह के त आदत हो चुकल बा कि बाबा के उपर जब ले ऊ कुछ कह ना लेस उनका नीन ना आ सके। इनका एतना तमीज तक नइखे कि कवनो आदमी के का आ कइसे कुछो कहल जाला। बाबा खातिर जवन शब्द ई बोलले बाड़न, ऊ त उनकर इच्छा बा। लेकिन जवन तरह से बोलले बाड़न ओमें कहीं से सभ्यता नइखे। ई बदतमीज केतना ईमानदार आ महान बाड़न ई सभे जानता।\nअब अन्ना के भी कपिल सिब्बल सिखावे खातिर आपन बयान दे चुकल बाड़ें। कहीं कहीं सुने के मिलल कि बातचीत खातिर बाबा के जवन सम्मान सरकार के तरफ से मिलल ऊ केतना कांग्रेसी नेता लोग के ना पचल लेकिन हम पूछSतानी कि जवन मनमोहन सिंह इंग्लैंड जाके रानी के सामने माथा नवा के डिग्री लेके आ सकेले उनका सरकार में तनि सम्मान गलती से बाबा के मिल गइल चाहे बाबा के बाजार गरम रहला से देवे के पड़ल त कवन पहाड़ गिर गइल।\nएने भाजपा आपन चाल चले में लाग गइल बा। आडवाणी के मांग बा कि सरकार अपना भारी अत्याचार कइला खातिर माफी मांगो। सुनले बानी कि कुछ दिन पहिले सोनिया के चिट्ठी लिख के ई आडवाणी नाम के आदमी खुदे कवनो बात पर माफी मांग चुकल बा। लेकिन का खाली माफी के दू गो शब्द कहला से अत्याचार खतम हो जाई। ई घटिया मांग के जगे ईहो मांग कइल जा सकता कि सरकार इस्तीफा देव। माफी मांगे के सड़ल-गलल परम्परा के पोषक भाजपाई लोग आपन समय में सब कुछ भुला के गीत गावत रहे लोग आ अब मौका देखतहिं कूद कूद के हल्ला शुरु क देले बा लोग।\nभारत में सबसे मुँहचोर राष्ट्रपति, राहुल गाँधी आ मनमोहन सिंह बा लोग। राहुल नौटंकी आ फिल्मी अन्दाज में किसान खातिर हल्ला क लेलें बकिर जब पचास हजार लोग पर अत्याचार भइल त मुँह लुका के कोन्हरी में बइठल बाड़न। मनमोहन काल्ह एगो पत्रकार के सवाल के जवाब देत कहले बाड़न कि जवन भइल तवन ठीक ना भइल बाकिर दोसर कवनो उपाय ना रहे। का भइल मनमोहन के बुद्धि कहाँ गाएब हो गइल। अपना के बड़ा बिदवान आ ईमानदार कहे खातिर मुँह बा इनका। कहाँ रहलन ई जब राज ठाकरे बिहारी आ उत्तर प्रदेश के लोग के मार मार के भगावत रहे। ई हिंजड़ा, नपुंसक सरकार आ लोग से कवनो उम्मीद कइल बेकार बा। भारत के राष्ट्रपति के कवनो बयान अभी ले सुने के ना मिलल ह। जब राष्ट्रपति सोनिया के चमचा आ दाई बाड़ी तब ई उम्मीदो बेकारे बा। एगो परम्परा बन गइल बा कि जब कुछो होखे त 'उचित कार्रवाई कइल जाई आ सरकार बिचार करतिया' के मंत्र जाप दिहल जाला।\nईहाँ ई बिचार नइखे करेके कि बाबा के अनशन गलत बा कि सही। कुछ सरकारी चमचा जेकरा दिमाग में अंग्रेजी भूत रहेले सन हल्ला करSता लोग कि सरकार के अवहेलना बाबा कर रहल बाड़ें लेकिन ई कवन सरकार आ कानून ह जवन मौलिक अधिकार पर भी आपन टांग अड़ाई। काला धन के लेके गम्भीर भइल एकदम जरूरी बा कि काहे कि अगर अइसन भइल कि सब चोरवा बिदेश भाग जा सन आ आपन पइसा निकाल के ऐश कर सन त भारत के लोग का करी। केतना देश से झगड़ा करी आ आपन हिस्सा मांगी?\nप्रस्तुतकर्ता चंदन कुमार मिश्र पर 12:40 am\nखोजीं: अत्याचार, अनशन, बाबा रामदेव, सरकार\nवर्णमाला के गीत (बालगीत)\nतू पूछबS कि हम के हईं (लघुकथा)\nहाल भोजपुरी वेबसाइटन के-1\nमंत्रीजी के फरमाइस(हास्य कविता)


Dec 15, 2011 खबर, खेल, दुनिया, देश, मनोरंजन, व्यापार\nप्रधानमंत्री मनमोहन सिंह आजु बियफे का दिने कहलन कि रूस दौरा पर उनुकर कोशिश दुनु देश के मौजूदा व्यापार 8.5 अरब डॉलर से बढ़ावे के रही. कहलन कि जोर रक्षा, ऊर्जा, अंतरिक्ष तकनीक अउर स्वास्थ्य क्षेत्र पर दिहल जाई.\nअन्ना हजारे आजु बियफे का दिने कहलन कि अगर समय के कमी लागत बा त सरकार शीतकालीन सत्र के अवधि बढ़ा देव बाकिर लोकपाल एही सत्र में पास करावे.\nपश्चिम बंगाल का एगो गाँव में जहरीला शराब पियला से मरे वालन के गिनिती 80 हो गइल.\nदिल्ली उच्च न्यायालय साल 2008 में भइल वोट खातिर नोट मामिला में आजु बियफे का दिने सपा सांसद रेवती रमन सिंह के सम्मन भेजे के निचली अदालत के आदेश खारिज कर दिहलसि.\nपश्चिम बंगाल के मुख्यमंत्री ममता बनर्जी अन्ना हजारे के आपन समर्थन ना कइली. अन्ना ममता से अपना लोकपाल पर समर्थन मँगले रहुवन.\nलोकपाल मुद्दा पर बुध का दिने बोलावल सर्वदलीय बैठक बेनतीजा रहल. लागत बा कि अब सरकार संसद के मौजूदा सत्र में लोकपाल विधेयक ना पेश करी. ओने अपना मुद्दा पर अड़ल टीम अन्ना के कहना बा कि दिल्ली में पड़त भयंकर ठंडक का चलते अन्ना मुंबई में अनशन कर सकेलें.\nकरिया धन का मुद्दा पर बुध का दिने संसद मे चलल चरचा का बाद सरकार कहलसि कि दोसरा देशन से कइल करार का चलते ऊ ओह लोग के नाम ना बता सके जे विदेश में आपन धन रखले बा. सरकार के इहो डर बा कि नाम बता दिहला पर ऊ लोग धन निकाल ली आ तब सरकार ओकरा के जब्त ना कर पांई. बाकिर सरकार ई ना कहलसि कि एह बीचे ऊ लोग आराम से आपन धन एह बैंक से ओह बैंक कर ली आ तब नाम बतवलो पर ओह लोग के कुछ ना बिगड़ी.\nराष्ट्रपति रहल ए.पी.जे. अब्दुल कलाम बुध का दिने कहलन कि देश में सगरी नदियन के राष्ट्रीयकरण कर के एगो नेशनल वाटर ग्रिड बनावे के चाहीं ना त पानी खातिर होखे वाला गृहयुद्ध के हालात के सामना ना कर पाई देश.\nगृहमंत्री चिदम्बरम काल्हु कहलन कि देश में बहुसंख्यक शासन व्यवस्था नइखे आ सरकार हमेशा अल्पसंख्यकन के हिफाजत करी.\nकेन्द्र सरकार पर 782 गो कर चोरन के नाम छिपावे के आरोप लगवलन लालकृष्ण आडवाणी आ कहलन कि विदेश में जमा बारत के लगभग 25 लाख करोड़ रुपिया वापिस ले आवे के चाहीं.\nनर्स भंवरी देवी की गुमशुदगी मामिला में जेल में पड़ल महिपाल मदेरणा के ग्राम सेवा सहकारी समिति के अध्यक्ष बिना कवनो विरोध के चुन लिहल गइल बा.\nअमेरिका पाकिस्तान के दिहल जाये वाला 70 करोड़ डॉलर के सहायता रोक दिहलसि.\nपाकिस्तान के राष्ट्रपति आसिफ जरदारी के अस्पताल से छुट्टी मिल गइल बा. उनुका चेहरा पर लकवा ना मरले रहे बाकिर ओकर खबर जरुर फइल गइल रहे.\nनकदी का तंगी से जूझत इटली धन बचावे खातिर जेल से हजारन कैदियन के रिहा करे वाला बा. एह कैदियन के बाकी के सजा अपना घर में पूरा करे के पड़ी आपन खा पहिन के.\nइजराइल कैदियन के अदला बदली समझौता का तहत साढ़े पाँच सौ अरब आ फिलिस्तीनी नागरिकन के रिहा करी. एकरा बदले ऊ लोग इजरायली नागरिकन के रिहा कर दी.\nयूएई में बनत एगो इमारत में काम करे वाला भारतीय मजदूर पाँचवा माला से गिरला का बाद मर गइल.\nवॉल स्ट्रीट पर कब्जा करे वाला प्रदर्शनकारियन का खिलाफ अमेरिकी कार्रवाई के निंदा कइलसि रूस.\nप्रति सेकेंड 186 गीगाबाइट डेटा ट्रांसफर के नया विश्व रिकार्ड बन गइल जब अमेरिका में शोधकर्ता ई इतिहास रच दिहलें. एह शोध से तेज रफ्तार नेटवर्क बनावे के अगली पीढ़ी के शुरुआत में मदद मिली.\nनशावाली दवाईयन के फर्जी परचा राखे वाली मिस रूस रहल आ मिस यूनिवर्स प्रतियोगिता के सेमीफाइनल ले चहुँपे वाकी अन्ना मालोवा के अमेरिका में गिरफ्तार कर के जेल भेज दिहल गइल बा.\nरिलायंस म्यूचुअल फंड बुध का दिने एनी टाइम मनी कार्ड बाजार में जारी कइलसि जवना से निवेसक जब चाहसु आपन पइसा निकाल पइहें.\nभारतीय टैबलेट बाजार में दू गो टैबलेट उतार दिहलसि जापान के सोनी कंपनी. एह टैबलेटन के दाम तीस से सैंतीस हजार रुपिया का बीच में पड़ी.\nकेबल टीवी के डिजिटलीकरण के प्रक्रिया तेज करे खातिर बनल एगो विधेयक लोकसभा में पारित भइला का बाद देश के प्रमुख प्रसारक एकर स्वागत कइलन.\nबुध का दिने जीवन बीमा निगम संशोधन विधेयक राज्य सभा में पारित भइला का साथे संसद से पारित हो गइल. अब निगम के चुकता पूंजी मौजूदा पांच करोड़ से बढ़ाके 100 करोड़ कर दिहल जाई.\nतिरुमाला डेयरी देश के सबले बड़हन डेयरी संयंत्र लगावे के फैसला कइलसि.\nकार निर्माता कम्पनी होंडा बुध का दिने अपना कार सिटी के नया संस्करण बाजार में उतार दिहलसि जवना के दाम सात से सवा दस लाख रुपिया का बीच रही.\nरिनॉल्ट इंडिया बुध का दिने बतवलसि कि एसयूवी कोलियोस के दाम बढ़ा के 23.99 लाख कर दी जवन पहली जनवरी से लागू होखी.\nरुपिया के दाम में लगातार गिरावट आवत जात बा आ बियफे का दिने रुपिया सबले नीचे आ गइल जब दाम चौवन रुपिया के सीमा लाँघ गइल.\nबुध का दिने शेयर बाजार फेर गिर पड़ल आ सेंसेक्स 121 अंक नीचे बंद भइल.\nप्रख्यात फिल्मकार यश चोपड़ा काल्हु बुध का दिने केंद्र सरकार से पाइरेसी खतम करे का दिसाईं कुछ करे के कहलन. जबकि एही काम खातिर पिछला दिने राज्यसभा में एगो संशोधन पेश करत मंत्री कपिल सिब्बल के जम के फजीहत भइल रहे. कपिल सिब्बल के बेटा टी सीरीज के वकील हउवन जे अपना कापीराइट के मुकदमा लड़त बा.\nबॉलीवुड में ‘जूली’ अउर ‘शीशा’ जइसन फिलिमन से शुरुवात करे वाली मिस इंडिया रहल नेहा धूपिया के कहना बा कि उनुका खातिर आपन उत्तेजक छवि बदलल बहुते मुश्किल बा.हालांकि नेहा फिल्म ‘मर्यादा’ में प्रदर्शन पर आधारित किरदार कर चुकल बाड़ी.\nदेव आनंद के अस्थि भस्म के नासिक जिला में गोदावरी में परवाही कर दिहल गइल.\nभारतीय गेंदबाजन खातिर आस्ट्रेलिया दौरा के पहिलका दिन नीमन ना रहल आ एगो मैच में आस्ट्रेलिया अध्यक्ष एकादश टीम ओह लोग के जबरदस्त धुनाई करत6विकेट पर 398 रन बना लिहलसि.\nभारतीय ओलम्पियन संघ के नयका अध्यक्ष आ हॉकी खिलाड़ी रहल असलम शेर खान बुध का दिने कहलन कि अगर डाओ केमिकल्स के प्रायोजक बनवले राखल जात बा त भारत के लंदन ओलम्पिक के बहिष्कार करे के चाहीं.\nधौनी के कहना बा कि आस्ट्रेलिया दौरा पर भारत के टीम के पलड़ा अनुभव का चलते भारी रही.\nराहुल द्रविड़ दिन-रात वाला टेस्ट मैचन के वकालत कइलन आ कहलन कि टेस्ट चैम्पियनशिप के आयोजन करावे के चाहीं. उनुका संबोधन के सभे बड़ाई कइलसि.\nकसरत के शौकीन हईं र प्रोटीन अधिका खाईं. विशेषज्ञन के सलाह.


प्रयोगकर्ता वार्ता:Jajnaj - विकिपीडिया\nस्वागतम्! नमस्कार Jajnaj जी, भोजपुरी विकिपीडिया पर राउर बहुत स्वागत बा!\nJajnaj जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,440 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Jajnaj&oldid=626007" से लिहल गइल\nएह पन्ना पर आखिरी बेर संपादन 24 सितंबर 2018 के 05:15 बजे भइल रहल।